text:
DIASABRA 03 MEI , 2014
2
SEÑOR TA BISA“SEÑOR, MUSTRA MI KI BO KE PA MI HACI, DEN BON CAMINDA GUIA MI; CORDA, MI TIN HOPI ENEMIGO. NO DUNA GUSTO NA ESNAN CU TIN ODIO CONTRA MI”, SALMO 27:11,12
Diadomingo awor CAMARADA-Aruba ta recorda
69 aña cu Hulanda a ser libera durante II Guera Mundial Lo conmemora esunnan cu a fayece den servicio di Reino Hulandes
E aña aki ta conmemora e fayecidonan durante e II Guera Mundial riba diadomingo 4 di mei, cuminsando 5’or y mei y terminando 6’or y mei di atardi. Tambe lo conmemora esunnan cu a fayece den servicio di Reino Hulandes durante conflictonan militar (Indonesia) y durante operacionnan di pas (Libanon, Bosnia y Afghanistan).
ganisa e ceremonia aki ta pidi un y tur den nos comunidad pa nos tur honra nos heroenan cu a bay laga nos. Tambe honra esunnan cu ainda ta na bida kendenan a defende nos. Nos por haci esaki door di hisa nos bandera(-nan) halfstok di mainta te atardi. Tur misa ta ser pidi pa bati e kloknan di misa desde 5:45 pm te 5:59 pm.
Sucesonan manera, atake di submarino riba tankernan y LAGO, torpedo riba beach na Eagle, ta algo cu nos por a mira y lesa di dje. Pero ta poco ta esunnan cu a para keto un rato y puntra nan mes, kende ta nos hendenan cu a muri y disparce durante e guera cruel aki.
Tambe ta pidi stacionnan di radio y di television pa tene 2 minuut di silencio cuminsando 6’or di atardi. E aña aki ta haci 69 aña cu Hulanda a ser libera di e invasornan durante e segunda guera mundial.
CAMARADA-Aruba cu ta or-
Aruba tambe a yuda hopi durante e guera aki den abastece e aliadonan cu combustibel. Ta
Parlamentario Andin Bikker
Dia di Labor celebra cu un “sabor amargo” Lider y parlamentario di partido Democracia Real, Andin Bikker, a felicita clase trahado enconexion cu Dia di Obrero. Sinembargo el a destaca cu actualmente e clase trahadonan ta hayando menos di loke mester haya pa cubri nan necesidad basico. Ademas el a laga sa cu tin un scarsedad di trabou ya cu tin hopi hende sin trabou; situacion laboral ta hopi instabil y ta existi un presion. Den sintesis parlamentario Bikker a bisa cu e aña aki Dia di Labor a ser celebra cu un “sabor amargo”.
p’esey CAMARADA-Aruba lo duna mas atencion na e ceremonia aki. CAMARADA-Aruba ta invita un y tur cu kier presencia e ceremonia aki pa ta presente no mas tarda cu 5:15 pm pa por ricibi instruccion. Miembronan di CAMARADA-Aruba ta ser recorda pa ta presente cu carson preto, camisa largo blanco y cu dashi preto. Pa informacion por acudi na e website www. camaradaaruba.com of yama Orlando Quandt (5921317) of Alwin Lacle (5932269).
Remedinan antidepresivo ta stimula suicidio cerca hobennan Remedinan antidepresivo den cantidad halto por aumenta e ansha di hobennan pa comete suicidio. Esaki ta locual epidiomologonan ta skirbi den e revista JAMA Internal Medicine. E specialistanan ta basa nan mes riba un estudio grandi haci na Merca. Como 160 mil hende a participa na e estudio cu tabata dirigi riba e remedinan aki, yama SSRI. SSRI ta para pa Selective Serotonine Repuptake Inhibitors, esta componentenan cu ta yuda hisa e nivel extra celular di e transmitido neurologico seratonine. Hobennan entre 10 y 24 aña cu a haya remedinan fuerte contra nan depresion tabatin dos biaha mas hopi e impulso pa comete suicidio compara cu esnan cu tabata ricibi un dosis standard. Risico Uno den cada 150 den e grupo cu ta haya reme-
dinan antidepresivo den cantidad halto ta core e risico pa comete suicidio. E risico mas grandi ta existi solamente cerca personanan di 24 of menos. A ripara cu no tin diferencia entre adultonan entre 25 y 64, irrespecto e cantidad di remedi. E presencia di e impulso pa comete suicidio casi no tabata presente cerca e grupo aki. Na 2006, FDA e instancia Mericano cu ta controla medicina a adverti caba pa un probabilidad mas grandi riba suicidio cerca hobennan ora di uza cierto SSRI. E Colegio di Hulanda pa Evalua Remedi, ta conseha pa e mesun motibonan aki pa no duna hobennan bou 18 e tipo di remedinan aki. Si dokternan prescribi remedinan anti depresivo pa hobennan, anto nan lo mester cuminza cu un cantidad hopi limita, y sigui e bienestar di e pacientnan hopi di cerca.
DIASABRA 03 MEI, 2014
5
Caribe hunto den lucha contra malesanan cronico no contagioso For di dia 1 pa 3 di mei, Aruba ta anfitrion di e di 59 conferencia di CARPHA, Caribbean Public Health Agency, cu tin como tema “NCDs – Through the Life Course”. Aruba pa algun aña caba ta poniendo accento riba importancia pa traha riba prevencion di malesanan conoci como N.C.D, cu ta malesanan cronico no transmisibel, manera cancer, diabetes (sucu halto), presion halto y malesanan cardio vascular y celebral. Ta un honor pa Aruba, di a wordo scogi como pais sede pa e conferencia mas grandi pa cu investigacionnan di salud entre e paisnan Caribense di habla Ingles. Mas di 200 delegado ta asisti na e conferencia aki, cu ta inclui profesionalnan den ramo di investigacion, autoridad di diferente pais Caribense y profesionalnan medico. E conferencia ta brinda un
bon oportunidad pa network y comparti informacion y experiencianan cu otro. Minister Dr. Alex Schwengle ta considera e conferencia aki un bon oportunidad pa comparti y discuti posibel cooperacion, tocante e tema di NCDs cu ta causando preocupacion grandi na Aruba tambe. Tumando cifranan den Caribe, CARICOM a conclui cu e causa di 60% di mortonan den e paisnan di cual tin informacion, ta un combinacion di malesa(nan) cronico no transmisibel. E situacion den tur e paisnan ta alarmante y ta birando un situacion unda e gastonan envolvi no ta sostenibel mas pa e famianan ni pa Gobiernonan. Aki na Aruba mes, por ehempel, a pone enfasis un biaha mas riba miho cuido pa
prevencion di malesa di riñon y dialisis, cual e dos causanan principal ta dos di e factornan di riesgo mas comun, esta presion halto y diabetes. Ambos ta enfermedadnan cu ta cay den e categoria di NCD’s. Un topico cu un relacion hopi cerca di e tema principal, esta obesidad, particularmente bao di mucha, ta un topico cu na Aruba a tene hopi cuenta cune e ultimo añanan aki. Bao di maneho di ex Minister Dr. Richard Visser a cuminsa cu diferente programa di movecion, cu ta conta cu sosten y participacion di e actual Minister di Salud Publico y Deporte, esta Dr. Alex Schwengle y su departamentonan. E mesun maneho di promove mas movecion y bisa saludabel ta core como un liña cora den e maneho di Ministerio di Turismo, Ministe-
rio di Enseñansa y Ministerio di Asuntonan Social. Un di e otro discusionnan interesante ta e parti di CARPHA y Universidad di West Indies (UWI), unda cu lo discuti riba “Economic Dimensions of NCDs”, o sea e impacto economico di NCDs. Lo trata e tema aki hunto cu un grupo di
“Caribbean Chief Medical Officers”, CARICOM, PAHO y Universidad di Washington. Minister Dr. Alex Schwengle ta desea tur delegado un conferencia fructifero y un bon estadia riba nos isla. Pa mas informacion tocante e conferencia por subi e website www. carpha.org
Published on May 5, 2014


c: text/html

text:
ORANJESTAD (AAN): Diasabra anochi na e crusada di Noord pa Palm Beach, na altura di sucursal di CMB Bank, a sosode un accidente.
Causa di esaki ta falta di preferencia cu a laga dos vehiculo basta kibra pero ningun persona herida.
Polis y Roadservice a presenta na elugar y a constata cu e Kia Rio color rpeto cu number A-62175 tabata riba caminda di preferencia bayendo pabao, y yegando e crusada un Kia Sportage color corra a sali su dilanti y dal den banda.
Roadservice a keda encarga cu e dalmento.

robotstxt: allowed

filter: keep


text:
Diasabra ultimo Phillipe Pinerd, coach Olimpico di Monica Pimentel a yega Aruba cu e meta pa train su atleta cu el a kere aden for di aña 2011 y cu awor a clasifica pa Rio 2016.
Phillipe Pinerd a baha for di avion y a sa di yega cerca Monica Pimentel p’asina cuminsa cu training y instrui Monica Pimentel tocante di e ultimo desaroyo y cambionan cu tin den Taekwondo pa Rio 2016.
Mirando cu pa Rio 2016 World Taekwondo Federation a bin ta haciendo hopi cambio den e sistema electronico di Taekwondo, pasobra cu hopi atleta a cuminsa inventa tur sorto di scop straño p’asina logra score punto, manera e monkey kick cu awendia no mag di wordo usa den Taekwondo mas pa score.
Na Rio ta bay haci uso di e sistema DAEDO y e inventor Jin Song ta bon conoci aki na Aruba y e mester a haci varios cambio y asina a bin cu un software hopi mas avansa pa Rio.
Phillipe Pinerd ta sigui tur desaroyo di Taekwondo mundialmente di serca y a bin Aruba bon prepara pa Monica Pimentel cu ta saliendo pa Rio den e dianan aki nos dilanti.
Asina ta sigura cu su atleta Monica Pimentel ta bon na conocimento di tur e cambionan y bon prepara.
Phillipe Pinerd ta sigur cu Monica Pimentel lo trece un medaya Aruba. Phillipe Pinerd a bisa esaki cu hopi confiansa.
Phillipe Pinerd a bisa tambe cu ta un caminda largo nan a core p’asina awe por wak atras riba un bon trabou cu a wordo haci cu Monica Pimentel.
Dr. Guaicaipuro Jimenez, Presidente di Aruba Taekwondo Bond “ARTBO” a gradici sr. Phillipe Pinerd pa tur su esfuerso cu el a haci pa Monica Pimentel y pais Aruba y a duna Phillipe Pinerd un plakaat den nomber di ARTBO.


text:
Un noticia cu AweMainta a ricibi ayera ta mustra cu e talentoso Vince Irie ta un di e nomidanan pa e prestioso Drone Awards 2017 di Hulanda.
E nominacionnan pa Drone Awards 2017 a bira conoce ayera. E aña’ki videonan renombra tin chens pa gana e prestigioso premio aki, reparti den dos categoria. Uno ta fotografia aereo y Racing. E aña’ki pa prome biaha por vota tambe riba bo drone faborito. Te cu 30 di November 2017 e bishitantewnan di DroneAward por haci nan votacion. Tambe por vota pa e miho drone di aña pasa.
Den e categoria di fotografia aereo tin 4 video masha bunita nomina, cualnan ta resalta danki na e bunita combinacion di e forma strak di bula, montahe y sonido. Semih Simsek a haci grabacionnan bunita di e pier na Scheveningen, mienrtas cu Droning Dutchman a pone Hulanda di un forma colorido riba video “Nederland in bloei’. Stefan Roks y Roy Visser ambos a logra haya nominacion cu nan video cu ta para bo respiracion riba nan biahenan pa exterior na respectivamente Islandia y Sardinia.
Den e categoria di Racing tin 4 video nomina cualnan door din an stuntnan y forma di bula na velocidad halto ta resalta riba otronan. Asina Ralph Hogenbirk den scur ta filma den scur riba e pistanan di Delta Cup y e drobe di Pieter Bos cu den formula 1 auto ta haci un recorido riba e TT Circuit na Assen no tin nada di envidia. MetallDanny ta laga ilustra su habilidadnan di bula den un brug impresionante na Tenerife y Vince Irie ta maneha su drone di careda na velocidad halto riba e lama blauw di Aruba.
E Drone Awards ta un iniciativa di DRONES.nl, cu ta scoge for di centenaries di sugerencia un seleccion di drones di e mihonan, esnan cu mas atencion ta hala y esnan mas leuk di videonan di aña anterior. E videonan cu mas votacion ta haya e premionan.
E votacion por wordo haci via di via www.DroneAwards.nl.
E premio aki ta wordo entrega desde 2014. Aña pasa Dj Coen Swijnenberg di Radion 538 a mustra cu e por mas cu locucion creando un bunita video di su vacacion na Sri Lank y el a haya e premio pa fotografia aereo y Tim van Vliet a gana den categoria racing video.


text:
Minister di ESKD, Minister di Finansas i SOAB ta firma protokòl di kolaborashon finansiero
Willemstad- Resientemente un protokòl di kolaborashon finansiero a wòrdu firmá dor di Minister M. Alcalá-Wallé, Minister K. Gijsbertha i sr. G. Martes di SOAB pa reforsá atministrashon finansiero di Ministerio di Enseñansa, Siensia, Kultura i Deporte (ESKD). Banda di esaki tambe a akordá pa reforsá personal ku ta enkargá ku dunamentu di subsidio denter di Ministerio di ESKD pa asina por drecha e proseso di maneho di finansas.
Esaki di tal forma ku Ministerio di ESKD su prosupuesto por wòrdu manehá di un forma duradero, konforme e proseduranan i preskripshon finansiero, teneniendo na kuenta e
benefisionan di minimalisashon di burokrasia di atministrativo.
Tambe ta bai pone atenshon pa alkansá e benefisionan di uso efisiente di e prosupuesto
disponibel.
Tur esaki pa brinda un miho maneho finansiero internamente den Ministerio ESKD i tambe na komunidat.
Huntu nos ta hasi’é.


text:
Diadomingo mainta tempran Polis ta wordo manda na ex Hotel Roys, na Savaneta pa problema y molester cu ta wordo causa door di chollernna.
Na e sitio e patruye ta papia cu e e homber T. Alias “Patan”. Segun e ta bisa e polisnan, e conocidonan di polis Jeniret, Wally y M. BONTEKOE ta busca problema cune pa un television y placa cu a disparce. Janireth y Maurice a drenta deen camber di Patan y a bolter tur cos eyden. Patan a bisa cu el a duna e muhe 20 dollar y 30 florin pa nan lague na paz. Pero nan no tabata na e sitio mas.


text:
WILLEMSTAD – Corte di Husticia ayera mainta a dicta sentencia den e caso Magnus/Maximus cu t’e nòmber cu a duna e caso di asesinato di Helmin Wiels dia 5 di mei 2013 na pier di Marie Pampoen.
Huez señora mr. M. T. Paulides a condená Burney “Nini” Fonseca na 25 aña di castigo, ya cu e t’esun cu a organisá e asesinato aki.
Burney Nini Fonseca n’e momentonan aki ya ta sintando un castigo di prizon na Hulanda, debí na otro condena relacioná cu traficacion di droga y labamentu di placa.
Como tal e no tabata presente personalmente, pero a sigui su caso, respectivamente a scucha su condena atrabes di un conferencia via video.
Huez senora Paulides a splica cu e acusacionnan ta legal y convincentemente probá y ta sostené riba 4 pilar importante, esta declaracionnan di 3 testigo, anto mensahenan di sms entre Nini Fonseca y George Jamaloodin.
Pues ta base di declaracionnan di Elvis Kuwas, alias “Mònster”, kende t’esun cu a efectuá e asesinato contra di pago di 100.000 florin cu intervencion Burney “Nini” Fonseca cu na su turno a ricibí e placa for di George Jamaloodin.
Pa ta exacto Huez a referí na contactonan telefónico y/òf mensahenan entre Burney “Nini” Fonseca y George Jamaloodin, declaracionnan di E. Gumbs, e testigo S.J. Rombley.
Haciendo mencion explícitamente di e nòmber di George Jamaloodin a bira cla cu e ciudadano aki sin duda ta un di e autornan intelectual di e asesinato.
George Jamaloodin n’e momentonan aki ta den exterior, esta na Venezuela, caminda e ta someté n’e proceso pa keda entregá na autoridadnan di Willemstad pa tambe keda husgá di manera cu e tambe lo tin di sinta un castigo di prizon.
Huez ayera mainta durante e sesion cu a dura no mas cu 20 minuut a condená Burney “Nini” Fonseca na un castigo di prizon di 25 aña.


text:
Simanaki #1
Islanan ABC bou di lupa:
Aruba:
- Tiara Air aproba pa grupo evaluador aerocomercial di Colombia.A aproba pa Tiara Air opera servicio di Transporte Aereo Internacional di pasajero y pa carga pa e siguiente rutanan na Colombia: Aruba- Cucuta-Aruba cu tres frecuencia semanal; Aruba-Rionegro-Aruba via Armenia cu dos frecuencia semanal; Aruba-Armenia-Aruba cu dos frecuencia semanal. Tiara Air pronto lo inicia e ruta nan nobo.
- Fast Delivery ta yama Servientrega bon bini na Aruba. E acuerdo cu e compania Servientrega ta encera cu semanalmente e avion ta yega Aruba for di Colombia cu un maximo di 20 mil kilo di carga abordo. Carga cu ta varia for di carga seco, friu y cualkier otro tipo di carga.
Boneiru:
- Negoshi nobo a habri. E prome ta trata di un hotèl chikitu ku solamente 20 kamber i ta spesialmente pa negoshantenan ku ta bishita e isla pa trabou durante siman. E di dos negoshi ta ofresé kòfi Mondrian ku ta wòrdu importá direktamente for di Hulanda, kombiná ku un servisio di tur sorto di sèntwich friu i kayente ku un variashon di tosti’s.
Kòrsou:
- Koriente na Kòrsou ta bira 5 sèn mas barata. kosto di bida i negoshi riba e isla
- Aerolinea Brazilero TAM lo bai kuminsá bula pa Kòrsou?
- Endemol ta buska plaka pa telenovela di Kòrsou
- Kooperashon di Kòrsou ku Amsterdam i Rotterdam. Haf di Rotterdam ta dispuesto pa envolví Kòrsou den e kontaktonan ku Shanghai i Sao Poulo.
- Gas natural líkido pa Kòrsou. Trinidad and Tobago lo bai suministrá Kòrsou ku gas natural líkido.


text:
Komunikado di Prensa di Fundashon KLAVE
Mirando ku temporada di karnaval 2018 ta hopi kòrtiku I tambe hopi tempran, nos di Fundashon KLAVE kier a hasi un invitashon na tur grupo di karnaval ku ta pensa pa partisipá na karnaval 2018 na un reunion ku lo tuma lugá djaluna awor 28 di ougùstùs 2017 pa 7or di anochi na SKAL.
Tambe nos kier a invitá tur agrupashon musikal di Bonaire di tur género pa un reunion djamars 29 di ougùstùs 2017 pa 7or di anochi na ofisina di SKAL, esaki relashoná ku algun aktividat mas ku Fundashon KLAVE lo bai organisá den e sobra di aña aki.
Nos kier urgí tur grupo, persona òf instansha ku kier hasi un aktividat den temporada di karnaval pa registrá nan fecha serka Fundashon KLAVE pa asina Fundashon KLAVE por atendé asuntunan di pèrmit na tempu.
Pa kualke informashon tene kontakto ku sr. Gabriel Pourier na +5997865157 òf sra. Dalilah Thomas na +5997857623 òf riba fundashonklave@outlook.com.
Por fabor aseptá e invitashonnan aki komo invitashon personal
Komunikado di Prensa di Fundashon KLAVE
Komunikado di Prensa di Fundashon KLAVE


text:
Tata bondadoso nos ta alaba Bo y bendishona Bo pa Bo gran amor. Permiti pa nos fe por crece cada dia mas y mas. Cada dia ta un oportunidad pa nos para keto riba nos caminda y medita riba e…
Danki Tata cu Bo ta den mi prome pensamento di e dia aki. Mi ta pone tur mi plannan den Bo mannan sagrado. Danki cu nos cada un por conta cu Bo awe atrobe. Abo ta nos sosten, nos amparo.…
Tata bondadoso y amoroso nos ta yama Bo danki pa bo amor infinito y incondicional. Pa puro amor y misericordia Bo a regala nos awe un otro dia. Nos ta habri nos wowo pa Bo amor pa Bo yena nos…
Tata di amor y bondad awe mi ta lanta gradiciendo Bo pasobra mi sa cu mi no ta mi so, cu Bo ta compaña mi y cada un di nos. Bo ta supla e forza di Bo Spirito Santo den…
Señor awe mi ta yega den Bo presencia reconociendo Bo como mi Rey y Señor. Sin Bo nos ta nada y nos no por nada. Nos ta descubri den nos ser tur e dificultadnan y posibilidadnan pa biba manera Abo…
Tata Celestial danki pa drama awe atrobe Bo amor incondicional riba mi y tur hende. Danki pa bendishona nos awe cu bida y bida na abundancia. Nos ta duna Bo tur e Honor y Gloria cu Abo so so merece.…
Tata di bondad y misericordia na inicio di un dia nobo nos ta desea di bini den Bo presencia den tur humildad gradiciendo Bo pa e regalo di bida y e proteccion di anochi. Nos ta reconoce cu nos ta…
Tata amoroso mi sa cu Bo kier pa nos tur ta feliz y den tur momento Bo ta laga nos sinti Bo amor incondicional atravez di manifestacionnan, detayenan y gestonan. Danki Tata bondadoso pa tur cos cu Bo ta haci…
Bendishona Bo ta Tata di amor y alaba ta Bo Santo nomber te den tur eternidad. Danki pa Bo amor cu ta yena nos cu forza riba e dia nobo aki pa nos no cai den tur e desafionan cu…
Tata di bondad nos ta alaba Bo pasobra Abo ta e Rey di nos curazon. Fuera di Bo no tin otro Dios igual manera Bo. Yuda nos descubri Bo den cada situacion cu nos experencia y den cada sonrisa cu…


text:
Oranjestad – Diabierna anochi 8:25 un rato despues di e atraco arma ariba un luga di loteria den Driemasterstraat, Flex Team di cuerpo policial ta para cuatro hoben.
Ora nan a mira polis nan a cuminsa cana lihe y drenta Rockerfellerstraat, caminda cu polis a logra para tur.
Polis a bay controla mes ora e ruta cu e grupo a tuma momento cu nan a wak polis, esta ariba e parkeer plaats. Y bingo, caminda nan a pasa polis ta haya un tas color preto bou di un pick up Volkswagen Amarok hinka.
Mas leu agentenan ta wak un saco chikito di plastic cu substancia parecido na marihuana.
Ora cu polis a habri e tas, ta haya tres saco di plastic cu substancia blanco den nan parecido na cocaina.
Ariba e parkeer plaats no tawata tin niun auto mas staciona.
Esnan cu a keda deteni ta RA GIEL 16 april 1996 biba na Palm Beach, D PLAISER 26 augustus 2001 biba na Sero Blanco, SI STAMPER 26 december 2000 biba na Sero Patrishi y JJ HOPMANS 14 augustus 1997 biba na Bushiri.
Tur a wordo deteni y hiba warda di Oranjestad, e mes un anochi tur a wordo hiba warda di Shaba caminda nan a keda encarcela pendiente mas investigacion.


text:
Paradera – Diamars anochi un “operativo” tawata tumando luga, caminda cu departamentonan special lo tawata tras di un pick up Nissan.
Despues di a sigui e auto pa algun minuut, patruya di Playa hunto cu algun patruya mas ta haya e auto aki den Drive Thru di Burger King Paradera.
Agentenan a acerca e auto y obliga e chauffeur pa paga e auto y pone e jabi ariba e dak. Polis a baha e chauffeur y a pone contra muraya, pa basta rato.
Despues di algun rato, agente ta informa e chauffeur cu su auto a keda confisca, cu tawata transportando un container cu loke tawata parse gasolin.
Agentenan na un bon manera, a splica e chauffeur cu e mester bay warda cu nan, caminda cu na warda di Santa Cruz e lo mester bay duna un declaracion.
Afpafteam
Ariba diaranson Ministerio Publico ta manda un comunicado, relaciona cu e autonan y boto cu a wordo kita door di afpakteam y den nan e pick up aki ta aparece.
Pues loke nos a presencia den e Drive Thru di Burger King, tawata momento cu autoridad a confisca un Nissan pick up cu ta meti den contrabando di gasolin. No ta conoci, si e chauffeur a keda deteni na warda.


text:
Imprenta
Imprenta of "mashin di druk" (Hulandes: drukpers) ta un mashin cu ta wordo uza pa haci un texto of un imagen na cantidad di papel. E mashin di mas bieu mundialmente ta bin di China y/of Korea.
E mashin di druk di mas bieu na Europa ta "degelpers". Esaki ta consisti di un stellage di un plachi bou na unda e forma di druk ta ariba y un plachi ariba (degel). E forma di druk ta wordo geink cu e man. Djey ta pone un papel riba dje. Cu un ayudo di e spindel e plachi abou por wordo gedrey den un forma di impresion. Door di e dreymento di e plachi abou contra e papel ta haci e impresion. E mashin di druk di mas bieu di Europa ta exhibi na Plantin-Moretus museum den Antwerpen.
Despues di tempo, e plachi ariba (degel) a wordo modernisa. Djey e cilinderpersen y rotatiepersen a desaroya na unda e velocidad di produccion a bira mas grandi.
Den siglo 20 a bin e offsetprocede. Banda di esey a bin persen pa foliedruk, diepdruk, zeefdruk y tampondruk.


text:
“Sigui Stima Otro Manera Ruman”
“Sigui stima otro manera ruman.”—HEB. 13:1.
CANTICA: 72, 119
1, 2. Dicon Pablo a skirbi un carta na e cristiannan Hebreo?
TABATA aña 61 di e prome siglo, y den e congregacionnan cristian plama den Israel tabata reina un periodo basta trankil. Hasta apostel Pablo, cu tabata preso na Roma, a pensa cu pronto e lo a sali liber. Su compañero Timoteo a caba di sali for di prizon, y nan a plania pa bay bishita e rumannan na Judea. (Heb. 13:23) Pero nan no tabata sa cu e periodo di paz ey lo no a dura mucho: den apenas cinco aña, un ehercito enemigo lo a rondona Jerusalem, precies manera Hesus a profetisa. Cristiannan na Judea, y specialmente esnan cu tabata biba na Jerusalem, e ora ey lo mester a actua lihe, ya cu Hesus a spierta nan cu nan mester a huy asina cu nan a mira e cosnan aki cuminsa sosode.—Luc. 21:20-24.
2 Hesus a duna e profecia ey 28 aña pasa, y durante e tempo aki, e cristiannan Hebreo a keda fiel a pesar di hopi persecucion y prueba severo. (Heb. 10:32-34) Pero Pablo tabata sa cu un di e pruebanan di mas grandi di nan fe lo mester a bin ainda, y e kier a prepara nan pa esaki. (Mat. 24:20, 21; Heb. 12:4) Nan lo tabatin mester di fe y perseverancia manera nunca prome pa nan por a obedece e palabranan di Hesus; nan bida lo a depende di esey. (Lesa Hebreonan 10:36-39.) Pues, Jehova su spirito a motiva Pablo pa skirbi e rumannan stima ey. E carta aki, cu awor ta conoci como e buki di Hebreonan, mester a prepara y fortalece nan pa loke tabata spera nan.
3. Dicon e carta na e Hebreonan ta importante pa nos awe?
3 E carta cu Pablo a skirbi na e Hebreonan ta importante pa nos awe tambe. Dicon? Pasobra nos ta biba den un tempo parecido na esun di nan. Durante e “temponan critico, dificil pa trata cu ne” aki, e pueblo di Dios a wanta tur tipo di prueba severo y persecucion, y nos a demostra fuera di tur duda cu nos fe y lealtad na Dios ta firme manera un baranca. (2 Tim. 3:1, 12) Pero mayoria di nos ta bibando den circunstancia basta trankil y no ta pasando den persecucion feroz. Pero mescos cu e cristiannan den tempo di Pablo, nos mester ta alerta, pasobra pronto nos lo enfrenta e prueba di mas grandi di nos fe.—Lesa Lucas 21:34-36.
4. (a) Kico ta e texto di aña pa 2016? (b) Dicon e texto aki ta hopi apropia?
4 Con nos por prepara pa e sucesonan cu tin nos dilanti? Den e carta na e Hebreonan, Pablo a duna varios sugerencia cu por yuda nos haci nos fe mas fuerte. Un di nan nos por haya na Hebreonan 13:1, cu ta bisa: “Sigui stima otro manera ruman.” E versiculo ey a ser scogi como e texto di aña pa 2016.
Nos texto di aña pa 2016: “Sigui stima otro manera ruman.”—Hebreonan 13:1
KICO STIMA OTRO MANERA RUMAN TA ENCERA?
5. Kico stima otro manera ruman ta encera?
5 E palabra Griego cu Pablo a uza pa e expresion “stima otro manera ruman” of, “amor fraternal” ta filadelfia, y e ta nifica literalmente “cariño pa un ruman.” E ta encera un cariño profundo y special cu un hende ta sinti pa un miembro di famia of pa un amigo intimo. (Juan 11:36) Nos no ta djis yama otro ruman, pero nos ta ruman di otro. (Mat. 23:8) Pablo a bisa: “Pa loke ta amor di ruman, tene tierno cariño pa otro. Pa loke ta mustra honor na otro, tuma e iniciativa.” (Rom. 12:10) E tipo di amor aki, hunto cu amor basa riba principio cristian (amor agape), ta mantene e pueblo di Dios uni.
6. Ken cristiannan berdadero ta considera nan “ruman”?
6 Segun un comentarista, e expresion “stima otro manera ruman” ta aparece casi den literatura cristian so. Pa e Hudiunan, e palabra “ruman” a referi mayoria di biaha na un miembro di famia y tin biaha na otro Hudiu, pero nunca na hende di otro nacion. En cambio, cristiannan berdadero ta yama tur hende cu ta sirbi Jehova nan “ruman”, sin importa nan nacionalidad. (Rom. 10:12) Jehova a siña nos stima otro manera ruman. (1 Tes. 4:9) Pero dicon ta asina importante pa nos sigui demostra amor pa nos rumannan?
DICON TA ASINA IMPORTANTE PA SIGUI DEMOSTRA AMOR PA NOS RUMANNAN?
7. Dicon nos mester demostra amor pa nos rumannan?
7 E motibo principal ta pasobra esey ta un mandato di Jehova. Nos no por bisa cu nos ta stima Dios y na mes momento ta nenga di stima nos rumannan. (1 Juan 4:7, 20, 21) Un di dos motibo ta cu nos tin mester di otro, vooral den tempo dificil. Pablo tabata sa cu algun di e cristiannan Hebreo lo mester a laga nan cas y nan pertenencianan atras. Hesus a splica con dificil e tempo ey lo tabata. (Mar. 13:14-18; Luc. 21:21-23) Pues, mas cu nunca e cristiannan ey mester a haci nan amor pa otro mas fuerte.—Rom. 12:9.
8. Kico nos tin cu haci for di awor, prome cu e tribulacion grandi cuminsa?
8 Pronto, e tribulacion di mas grandi den historia di humanidad lo cuminsa. (Mar. 13:19; Rev. 7:1-3) Ora e momento ey yega, nos lo tin cu obedece e mandato aki di Dios: “Bin, mi pueblo, drenta den bo cambernan y cera bo portanan bo tras; sconde pa un poco tempo, te ora indignacion pasa.” (Isa. 26:20) E “cambernan” aki kisas ta referi na nos congregacionnan. Pues, ta na nos reunionnan nos ta bin hunto como ruman pa adora Jehova. Pero djis bay reunion cu regularidad no ta suficiente. Pablo a bisa e rumannan Hebreo cu nan mester a uza e ocasionnan ey pa “stimula otro pa mustra amor y haci bon obra.” (Heb. 10:24, 25) Pesey, ta awor nos mester fortalece nos cariño pa nos rumannan, pasobra esey lo bay yuda nos wanta cualkier prueba cu bin den futuro.
9. (a) Ki oportunidadnan nos tin pa demostra cu nos ta stima nos rumannan? (b) Con e pueblo di Dios a demostra amor pa nan rumannan? (Wak tambe e nota na final.)
9 For di aworaki caba, prome cu e tribulacion grandi cuminsa, nos tin mester di e cariño cu ta uni nos como ruman. Hopi di nos rumannan ta victima di temblor, inundacion, horcan, tsunami y otro desaster natural. Algun ruman ta sufri pa motibo di oposicion y persecucion. (Mat. 24:6-9) Fuera di tur esaki, tur dia nos ta confronta problemanan financiero causa pa e corupcion cu ta reina den mundo. (Rev. 6:5, 6) Pero mas hopi e problemanan ey bira, mas oportunidad nos lo tin pa demostra nos rumannan cuanto nos ta stima nan. “Amor di mayoria di hende lo fria”, pero nos amor mester sigui florece.—Mat. 24:12. [1]
CON NOS POR SIGUI STIMA NOS RUMANNAN?
10. Kico nos lo bay analisa awor?
10 Con nos por sigui stima nos rumannan a pesar di tur e problemanan cu nos ta confronta den bida? Den ki maneranan nos por demostra e amor ey? Despues cu Pablo a anima e rumannan pa “sigui stima otro manera ruman”, el a menciona varios manera pa demostra esey. Laga nos analisa seis di nan.
11, 12. (a) Kico ta hospitalidad? (b) Con nos por mustra hospitalidad? (Wak e prome plachi.)
11 “No lubida di mustra hospitalidad.” (Lesa Hebreonan 13:2.) E palabra Griego traduci como “hospitalidad” ta nifica literalmente “amor pa hende straño.” Kisas e expresion aki ta pone nos corda riba Abraham y Lot. Nan tur dos a demostra bondad na personanan cu nan no tabata conoce, y despues a resulta cu e bishitantenan ey tabata angel. (Gen. 18:2-5; 19:1-3) Pablo a referi indirectamente na e ehempelnan aki pa anima e cristiannan Hebreo pa nan ta hospitalario y asina mustra cu nan ta stima nan rumannan.
12 Kico di nos? Nos ta mustra hospitalidad na nos rumannan? Nos ta invita nan bin come cerca nos of bin pasa un rato ameno pa anima otro? Nos no tin nodi prepara un banquete grandi of gasta hopi placa pa nos ta hospitalario; ni nos no mester invita solamente hende cu por haci algo bek pa nos. (Luc. 10:42; 14:12-14) Nos meta ta pa anima e rumannan, no pa impresiona nan. Kico di e superintendente di circuito y su casa? Kisas nos no conoce nan bon, pero nos por haci nos best pa mustra hospitalidad na nan ora nan bishita nos congregacion. (3 Juan 5-8) Pues, no laga stress di bida ni e tantisimo cosnan di haci pone nos “lubida di mustra hospitalidad.”
13, 14. Con nos por “corda riba esnan cu ta den prizon”?
13 “Corda riba esnan cu ta den prizon.” (Lesa Hebreonan 13:3.) Claro cu Pablo no tabata referi na tur preso, sino na e cristiannan cu tabata den prizon pa motibo di nan fe. Ora Pablo a skirbi e carta na e Hebreonan, e mes tabatin mas o menos cuater aña den prizon. (Flp. 1:12-14) El a elogia e rumannan pasobra nan “a mustra compasion na e rumannan cu tabata den prizon.” (Heb. 10:34) Di mes e Hebreonan no por a yuda Pablo personalmente, ya cu e tabata na Roma. Pero tabatin algo cu si nan por a haci p’e: sigui pidi Dios den oracion pa yud’e.—Heb. 13:18, 19.
14 Awe tambe tin rumannan den prizon. E rumannan cu ta biba cerca di e prizon por yuda nan, pero mayoria di nos ta biba leu. Kico nos por haci pa nan? Nos por menciona nan constantemente den nos oracionnan y suplica Jehova pa yuda nan. Esey ta un manera pa demostra cu nos ta corda riba nan y ta stima nan. Por ehempel, nos por resa pa nos rumannan—homber, muher y hasta mucha—cu ta den prizon na Eritrea. Entre nan tin Paulos Eyassu, Isaac Mogos y Negede Teklemariam, kendenan tin mas cu 20 aña den prizon.
15. Con nos por mustra cu nos ta respeta nos matrimonio?
15 “Laga matrimonio ta honorabel den bista di tur hende.” (Lesa Hebreonan 13:4.) Un otro manera cu nos ta mustra amor pa nos rumannan ta ora nos ta keda moralmente limpi. (1 Tim. 5:1, 2) Por ehempel, si nos a comete inmoralidad sexual cu un ruman den congregacion, of cu un miembro di famia di e ruman ey, esey lo perhudica e confianza cu tin entre e rumannan. Y si no tin confianza, no por tin amor. (1 Tes. 4:3-8) Y con bo ta kere un ruman muher lo sintie si e haya sa cu su casa ta wak pornografia? Lo e sinti cu su casa ta stim’e y ta respeta nan matrimonio, of lo e sintie traiciona?—Mat. 5:28.
16. Dicon nos mester keda contento cu loke nos tin?
16 “Keda contento cu loke boso tin.” (Lesa Hebreonan 13:5.) Pa sigui e conseho aki di Pablo, nos mester confia den Jehova. E confianza aki lo yuda nos pa nos tin un punto di bista balansa di cosnan material. (1 Tim. 6:6-8) Esaki lo yuda nos compronde tambe cu nos relacion cu Jehova y cu nos rumannan ta bal mucho mas cu placa of cos material. Un cristian cu ta keda conforme cu loke e tin no ta keha tocante e rumannan, critica nan ni murmura. Tampoco e ta keha di su situacion den bida, envidia otro hende ni cudisha loke nan tin, ya cu e sa cu e sintimentonan ey ta caba cu amor entre ruman. Mas bien, un hende cu ta contento cu loke e tin ta bira un persona mas generoso.—1 Tim. 6:17-19.
17. Dicon nos no mester perde animo?
17 Sea “yen di animo.” (Lesa Hebreonan 13:6.) E cristian cu ta confia den Jehova ta keda positivo y tin e animo pa wanta cualkier dificultad. Anto e actitud positivo ey, hunto cu e amor cu nos tin pa nos rumannan, lo yuda nos anima nan y consola nan. (1 Tes. 5:14, 15) Nos no tin miedo cu pronto e tribulacion grandi, esta, e periodo di mas scur den historia di humanidad, lo yega. Al contrario, nos lo “para stret y lanta [nos] cabes”, pasobra nos sa cu nos liberacion ta cerca. —Luc. 21:25-28.
18. Kico nos por haci pa haya mas cariño pa nos ancianonan?
18 “Corda riba esnan cu ta dirigi boso.” (Lesa Hebreonan 13:7, 17.) Ora nos pensa riba cuanto cos e ancianonan ta haci pa nos—sin cu nan ta haya un salario pa esey—nos ta haya mas cariño y aprecio pa nan trabou duro. Hamas nos lo kier haci algo cu ta pone nan perde nan goso of suspira. Al contrario, nos ta trata di obedece nan y di keda sumiso na nan, pasobra di e manera ey nos ta “demostra ... hopi amor y aprecio [pa] nan pa motibo di nan trabou.”—1 Tes. 5:13.
SIGUI STIMA OTRO MAS PLENAMENTE
19, 20. Con nos por sigui stima otro mas plenamente?
19 Sirbidornan di Jehova ta bon conoci pa e amor fraternal cu ta reina entre nan, mescos tabata e caso cu e cristiannan di e prome siglo. Maske Pablo tabata sa esaki, toch el a conseha nan pa “sigui haci esey mas plenamente.” (1 Tes. 4:9, 10) Al fin y al cabo, semper nos por mehora.
20 Pesey cada bes cu bo mira e texto di aña den Salon di Reino, medita riba e preguntanan aki: Mi por ta mas hospitalario? Mi ta corda riba nos rumannan den prizon? Mi ta respeta Dios su areglo di matrimonio? Mi ta contento cu loke mi tin? Con mi por confia mas den Jehova? Con mi por coopera mas plenamente cu e ancianonan? Si nos ta haci nos best pa traha riba e seis puntonan aki, e ora ey nos texto di aña lo no ta djis un borchi colga den Salon di Reino. Su palabranan, “sigui stima otro manera ruman”, lo ta un recordatorio di e importancia di trata nos rumannan cu amor tur dia.—Heb. 13:1.
^ [1] (paragraf 9) Si bo kier haya algun ehempel di e manera cu testigonan di Jehova a demostra amor pa nan rumannan den tempo di desaster, wak E Toren di Vigilancia di 15 di juli 2002, pagina 8 y 9, y e buki E Reino di Dios Ya Ta Goberna, capitulo 20.


text:
Autor pa Festival di Buki pa Mucha 2017
Biblioteca Nacional Aruba ta preparando pa trece otro Festival di buki pa mucha. Esaki ta bira e di 5 lustro di e Festival di buki pa Mucha. Den siman di dia 6 pa dia 10 di november un grupo di autor di buki pa mucha, ilustrador y contadornan di storia ta bishita mas o menos sesenta scol, primario, basico y special, riba nos isla.
Nan ta bishita scol pa conta storia, papia tocante buki cu mucha y pa stimula mucha pa lesa. E edicion aki tin como lema ‘Wanta… sigui lesa, no spanta!’ y e ta bay ta un siman cu buki di monster y spirito y otro storianan yen di suspenso. Logo di e festival ta di ilustrador Mariëlle van Beek. E ta priminti di bira un siman yen di actividad pa mucha. Muchanan cu no ta haya presentacion na scol por bishita biblioteca despues di merdia, tanto na Playa como na San Nicolas. E apertura ta diabierna 3 di november patras di edificio di biblioteca den George Madurostraat.
Biblioteca ta spera Sjoerd Kuyper (autor di e regalo di siman di buki), Jeroen Hoogerwerf, Paul van Loon cu Manisha van Loon, Curt Fortin cu Nick van Leent for di Hulanda. For di Corsou; Roland Colastica, Alvin Inecia (Tio Ali) y Crisen Schorea. Di Boneiro ta spera Gabriel Mercera (Tio Gabi) y Kathleen Thielman. Loeki Morales ta bini for di St. Maarten y Hilli Arduin ta un autora di buki pa mucha di Surnam.
E grupo local cu ta contribui na e festival tan gusta ta consisti di Stan Kuiperi (illustrador di e buki di siman 2017), Gino Vrolijk, Liliana Braamskamp-Erasmus, Vanessa Paulina, Sergio Tjie-A-Loi, Emerita Emerencia, Irmgard Frans, Richard Dabian, Lientje Maduro y Lily Henriquez.


text:
TOPICO PRINCIPAL | TUR HENDE POR COMPRONDE BIJBEL
Ta Bale la Pena pa Lesa Bijbel?
“Bijbel ta un buki religioso bon conoci. Pero e ta desconoci pa nos como Chines.”—LIN, CHINA.
“Mi no por ni compronde e bukinan sagrado di mi religion hindu, corda Bijbel.”—AMIT, INDIA.
“Mi ta respeta Bijbel pasobra e ta un buki antiguo, y mi a tende cu e ta un di e bukinan mas bendi na mundo. Pero nunca mi a yega di mira uno.”—YUMIKO, JAPON.
Hopi hende rond mundo tin respet pa Bijbel. Pero kisas nan sa masha poco tocante su contenido. Esey sigur ta e caso di miyones di hende cu ta biba na Asia, pero tambe na paisnan caminda casi tur hende tin Bijbel.
Kisas bo ta puntra bo mes: Dicon ta importante pa mi lesa Bijbel? Wel, ora bo haya sa loke Bijbel ta siña, esey por yuda bo logra lo siguiente:
Haya felicidad
Resolve problema di famia
Trata cu ansiedad
Mehora bo relacion cu otro hende
Maneha bo placa mas mihor
Tuma por ehempel un hende muher cu yama Yoshiko cu ta biba na Japon. E kier a haya sa kico Bijbel ta bisa, y pesey el a dicidi di les’e. Kico tabata e resultado? El a bisa: “Bijbel a yuda mi haya proposito den bida y un speransa pa futuro. Mi no ta sinti un bashi den mi curason mas.” Amit, kende nos a menciona ariba, a dicidi di analisa Bijbel. El a bisa: “Mi a keda sorprendi pasobra Bijbel ta contene informacion practico pa tur hende.”
Bijbel a yuda miyones di hende mehora nan bida. Pesey nos ta anima bo pa lesa Bijbel pa bo wak pa bo mes con e por yuda bo.


text:
ACURIL 2017
E conferencia di ‘Association of Caribbean University, Research and Institutional Libraries (ACURIL)’ ta tuma lugar na Puerto Rico. Esaki ta e di 47 edicion y ta tuma lugar na Condado Plaza Hilton Hotel, San Juan, Puerto Rico, di dia 4 te cu dia 8 di Juni 2017. Representante pa Aruba ta directora di Biblioteca Nacional Aruba, sra. Astrid Britten.
Prof. Héctor Rubén Sánchez-Fernández, Presidente di ACURIL (2016-2017), a invita tur information professionals y investigadornan den region Caribe pa un conferencia titula ‘Multidisciplinary Research in the Caribbean’. Meta ta pa trece hunto Information professionals di diferente tipo di biblioteca, archivo, museo, y investigadornan pa comparti informacion di investigacion andando pa asina desaroya y stimula un ‘Caribbean Community of Research Experience and Innovation’. Tambe ta e intencion pa sigui traha hunto den region Caribe riba tur area di investigacion scientifico.
Sr. Ronny Alders tambe un miembro entusiasma di ACURIL ta acompaña sra. Britten pa e conferencia cada aña. Pa e programa di e conferencia por klik aki.
Otro topiconan riba programa di e conferencia nan ta:
Conference Themes
1. Multidisciplinary Research on and about the Caribbean
2. Research in Caribbean Libraries, Archives and Museums
3. Research in Sociology, Economics and Politics in the Caribbean
4. Research in Caribbean Ecology, Architecture and Health
5. Caribbean Libraries, Archives and Museums in the Digital Environment
E ACURIL award pa e tres mihor proyectonan di 2016 a bay e.o. pa ‘Green Education symposium’ di Biblioteca Nacional Aruba’ coordina pa sra. Astrid Britten y Sr. Ronny Alders.


text:
En conexion cu e ‘Dia Mundial di Curason’ cu ta dia 29 di september proximo, Bus di Salud lo
atende e comunidad di Sta. Cruz y vecindario riba diaranson dia 28 di september 2016.
Bus di Salud lo ta staciona riba e tereno dilanti di Wit Gele Kruis Sta. Cruz/Centro Curason y for
di 8:30 a.m. ta cuminsa atende bishitantenan y ta bay te cu 3’or di atardi. E chekeo ta ensera un
control di sucu, colesterol, presion y peso. Tur chekeo ta completamente GRATIS y no mester ta
na yuna pa haci e testnan. Solamente ta pidi pa tur persona presenta cu nan carchi di AZV.
IBiSA ta recorda comunidad cu prevencion di enfermedad di curason ta cuminsa cu
conocemento di e factornan di riesgo. Un evaluacion preventivo na tempo ta importante pa e
salud di bo curason. Ta pa e motibo aki cu e chekeonan ta di sumo importancia, pa cual IBiSA ta
invita un y tur cu ta cerca di e area pa presenta diaranson proximo.


text:
Definitivamente nos sa cu lesamento ta un actividad ludico completo y cu no solamente ta beneficioso pa e mucha su desaroyo di bocabulario y comprension, pero acerca ta bin cu storia ta bon pa e mucha su desaroyo personal intelectual tambe. Un storia ta trece un acercamento na e balornan moral,
Day: May 30, 2017
SV Dakota a haya 9 bombio nobo pa nan veld
Oreo ta regala bo VIP weekend passes pa Aruba Summer Music Festival
AHATA y Travelife ta ofrece presentacion encuanto certificacion internacional pa cu maneho sostenibel
Aruba Hotel & Tourism Association (AHATA) recientemente tabata anfitrion di un presentacion pa su miembronan encuanto di certificacion internacional pa cu nan maneho sostenibel pa medio di Travelife, un organisacion basa na Inglatera. Travelife ta dedica na haci vakantie mas sostenibel, y ta traha cu companianan envolvi den e mundo di
Digicel cu un treat pa muchanan di Traimerdia, den cuadro di celebracion di 20 aniversario di e institucion y Luna di Mucha
E team di Digicel Aruba recientemente tabata anfitrion di un dia yena di actividad dibertido pa alumnonan di Traimerdia, un instituto pa cuido despues di scol. Esaki den cuadro di e celebracion di 20 aniversario di e instituto, y conmemorando Luna di Mucha. Traimerdia ta ofrece cuido despues di scol y otro
Otmar Oduber di E Forsa Nobo: Partido POR den Gobierno lo cambia maneho di otorgamento di tereno comercial cu meta “Caba cu negoshi di tereno”
Tur cos ta cla pa presentacion di Tanto Cuenta den Cas di Cultura
Minister di Enseñansa, Michelle Hooyboer-Winklaar: Studiantenan a demostra creatividad y abilidadnan tecnico na un nivel halto
Na EPI Ciencia y Tecnologia a tuma lugar un Science Fair cu ta duna studiantenan e oportunidad pa demostra nan conocemento tecnico. E proyecto aki ta forma parti di e puntonan p’e studiantenan y alabes ta duna nan e oportunidad pa eherce nan creatividad y inovacion. Studiantenan a demostra nan abilidadnan y


text:
Ayera diaranzon marduga Polis ta bay dilanti OK Supermarket, pa un of mas persona cu lo tabata desmantelando un Toyota Yaris.
Na yegada di Polis, e anti-socialnan ya a bay di e sitio. Loke Polis a nota si tabata cu, nan a cuminsa los partinan di e auto, pero no a
Diamars partido Pueblo Orguyoso y Respeta (POR) a publica nan plan di gobernacion. E programa completo di 74 pagina ta disponibel riba pagina di Facebook di POR E Forsa y ta disponibel por medio di version di PDF pa tur esnan cu no tin Facebook.
E articulo aki ta un sinopsis
Cuerpo Policial a ricibi algun vest nobo p’asina nan por sigui eherce nan trabou diario. Minister di Husticia, mr. drs. Arthur Dowers a entrega Cuerpo Policial den nomber di e website 24ora.com. “Masha danki p’e ocasion aki, cu nos a ricibi di e team di 24ora vest nan pa nos
Diaranzon madruga un security guard na altura di Aruba Bank na Hato, a avisa cu el a scucha tiro.
Mesora un patruya policial a bay n’e sitio, mirando cu ultimo dianan pariba di brug tambe tin un auto ta core rond y los varios tiro.
Polis a controla, pero no a haya
Candidatonan di MEP ta integro
Den un campaña electoral semper mester tene cuenta cu oponentenan ta usa tur recurso pa mancha nomber di otro. E dicho "porco sushi ta busca muraya limpi pa frega su curpa", ta aplicable.
Partido MEP a tuma nota di atakenan fuerte di oponentenan di AVP contra cierto
Post Aruba N.V. ta reconoce e añanan di servicio leal di Jareza Jacobs, kende a cuminsa traha riba un 6 di augustus 2007, 10 aña pasa. El a cuminsa como loket medewekster y awor tin e funcion di Human Resources Assistant.
Jareza Jacobs ta un persona cu ta traha duro y
Diaranzon madruga Polis ta haya informacion cu alarma di Pizza Hut a bay on, indicando cu lo tin hende den e lugar. Polis na nan yegada a wordo informa, cu e ladronnan lo a purba drenta via dak, pero aparentemente net caminda a traha e entrada, tabatin un sensor, cu
Relaciona cu e situacion reinante na N.V. Elmar, unda tin un diferencia di opinion fuerte entre UEA y STA, cu kier drenta pa representa e trahadornan di N.V. Elmar a pone berdad cu e proceso a cuminsa pa organisa un referendum.
Un referendum cu UEA, pa medio di un carta a
WILLEMESTAD - Ayera diárazon, mientras cu a logra di identifica e di 4 victima di e tiroteo,
Polis a ricibí notificacion di hospital cu pa 12.23 or dòkter a constatá morto di e hòmber/víctima Ramsis Egberto Sintjacoba, naci na Còrsou 24 april 1965 (52 aña).
E víctima aki ta di 5 morto
Diaranzon ayera madruga un patruya policial di Playa ta tuma nota di un Nissan Sentra color cora. Esaki tabata staciona na Linear Park.
Nan a baha bay control’e y por a nota cu e tabata habri, tampoco tabatin hende den becindario.
Agentenan a laga controla e plachi di number y ta haya


text:
“Mi ta hopi contento cu nos a logra crea un bon balance pa un trafico mas sigur aki na Aruba”, Minister Arthur Dowers, kende ta encarga cu e cartera di Husticia a expresa.
E titula encarga cu Husticia a remarca bisando cu ainda e ta corda e cifranan alarmante di acidentenan cu tabata tuma lugar. Minister Dowers a admiti tambe cu e tabata sa di antemano cu e lo no tabata un tarea facil, pa desminui e cifranan aki.
Pero cu hunto cu Cuerpo Policial, dor di pone control di trafico riguroso continuo y tambe a traves di programanan di conscientisacion, a logra toch na conscientisa tur usuarionan di trafico.
Segun Minister Dowers, cu e ta sinti cu tanto e control y programanan di conscientisacion no ta mes intenso mas manera antes, pero cu lo ta bon pa nos reactiva tur esnan necesario un biaha mas, pa nos keda mantene nos trafico lo mas sigur cu ta posibel pa tur hende.
Di nos banda, nos lo keda inverti continuamente pa nos por keda garantisa e balansa cu nos tin actualmente, maske cu semper lo keda existi espacio pa mehoracion.


text:
“Mi ta contento cu un biaha mas nos por a cumpli cu peticion di pueblo, e biaha aki cu e habitantenan di Ponton, instalando puntonan di luz nobo cu ta yega te n ae area di Tanki Leendert”, Prome Minister Mike Eman a bisa siman pasa diahuebs durante un bishita den e bario aki.
E anochi ey den forma simbolico e prome luz a wordo cendi dor di un habitante, mientras cu den e dianan cu a sigui a instala mas luz. Esnan cu tabata biba den scuridad ta hopi contento cu Gobierno di Prome Minister Eman a percura pa luz.
Diferente bisiña a acudi e anochi ey pa celebra e hecho aki, cu ta trece mas acercamento entre bisiñanan, pero tambe ta yuda den siguridad y un bista mas cla pa trafico.
“Awe e parti di Ponton cu tambe tabata den scuridad, por bisa cu denter di poco no ta asina mas”, e mandatario a splica. El a agrega cu e siman aki nan lo ta na Calabas cu Accion di Bario.
Durante e bishita aki lo keda inaugura e batting cage cu Gobierno a percura p’e, y tambe e mashin special pa e deportistanan practica nan bateo.
“E ta un batting cage sumamente profesional, esnan di Rockets di Sta. Cruz ya caba ta disfruta di un mashin similar”, el a agrega.
Na final di e ceremonia Prome Minister Eman a informa e habitantenan cu e lo bay papia cu su colega di Infrastructura rib’e peticion cu nan a haci pa pone “verkeersplateau”, specialmente pa motibo cu tin hende grandi ta biba net rib’e caminda cu e trafico ta pasa cu velocidad halto.
“Nos lo no descansa te ora cu nos trece felicidad den tur cas di Aruba”, Eman a bisa.
Riba esaki un di e habitantenan a reacciona bisando, “masha masha danki Prome Minister, pa trece luz pa nos. E ta necesario.”
E luznan cu ta wordo instala den e barionan ta LED, pa di e forma aki sigui cu e maneho sostenibel di Gabinete Mike Eman II. E bombiyonan ta di 28 watt di LED, pero su iluminacion ta uno di 80 watt, pa cual e ta duna mas iluminacion cu esnan tradicional. E luznan aki tin un timer y ta wordo programa pa cende y paga na cierto ora. Debi cu e iluminacion ta mas hopi cu esnan tradicional, ta wordo poni cada pasa un palo di luz.
ELMAR a informa cu den e caya ey di Ponton lo instala mas cu 20 punto di iluminacion nobo.


text:
SUCKER Garden (St. Maarten)– Tabata diamars ultimo, dia 14 di maart algo pasa di 10.30 di anochi dos persona a keda sorprendi y tira na un carwash na Arch Road.
Un di e victimanan a keda identifica como “Nino Thewet aka (Nino Brown),” kende ta doño di e e carwash.
Despues di verifica algun detayes, autoridadnan a haya sa for di algun miembro di famia masha ayega cu e doño di e carwash ta Nino Thewet, kende a recibi multiple impacto di bala y cu e tabata lucha pa su bida na St. Maarten Medical Center (SMMC).
Sinembargo despues di 12:00am diarazon dia 15 di maart, a drenta e noticia cu Nino Thewet a fayece a consecuencia di e tironan recibi.
Morto di Nino Brown ta ser considera di 4 asesinato di e aña aki na St. Maarten.
E di dos victima, ta den un condicion estable, pero critic. No por a confirma su nomber, pero e ta conoci como “Steve S.”.
Polis y Recherchenan a presenta n’e sitio di e crimen pa cuminsa cu nan investigacion.


text:
Mangel Halto – Bispo di aña den careda di 2:45 polis y ambulance a wordo pidi cu urgencia na Mangel Halto, caminda cu un turista di edad a bira malo of a hera hoga.
Na yegada di patruya nan a baha na e trapi y bay caminda e incidente a tuma luga.
Dos ambulance tambe a yega algun minuut tras di nan, caminda cu mes ora nan a pone e cabayero na oxygen y cuminsa prepara pa transporte pa hospitaal.
E cabayero su casa no tawata presente y polis a mester a bay Club Arias hunto cu slachtofferhulp, pa pone e casa na altura y nan bay Hospitaal.
Situacion di e turista ta serio.
Lo ta trata di un turista di 60 aña.


text:
E alcalde di Rio de Janeiro, Marcelo Crivella, y e presidente di Riotur, Marcelo Alves, a defende ayera e presencia di forsanan di siguridad federal den e ciudad durante carnaval. Na momento di atende e asunto durante e presentacion di e programa di carnaval, e alcalde a bisa cu e kier a haci un apelacion na gobierno federal.
“Ta necesario pa nos tur por conta cu e tropanan federal prome, durante y despues di nos carnaval, pa nos carnaval, y tur e personanan cu ta riba caya por ta garantisa di ta alegre, feliz, cu Rio de Janeiro lo ta completamente sigur, sin cualkier espacio pa imprevisto”, e alcalde a declara.
E presidente di Riotur a bisa cu e peticion ya a ser haci oficialmente y cu alcaldia lo ripiti esaki. “E ta fundamental. E tropanan federal tabata na e Olimpiada (di 2016) pa un evento di 800.000 persona. Ora bo reuni 6 miyon persona, ta mas cu necesario pa haya e apoyo federal.”
Agentenan priva riba caya
Alcaldia a anuncia tambe cu ta bay contrata un empresa di siguridad priva pa opera cu 3.375 agente riba caya y na e Arena Carnaval Rio 2018, cu lo funciona na e Parque dos Atletas, na Barra da Tijuca, den parti sur di e ciudad.
Segun Marcelo Alves, e agentenan ta bay traha sin arma y complementando e trabao di Polis Militar y di Guarda Municipal. “Nan ta personal di un empresa cu lo wordo eligi via licitacion oficial, pa hende por sinti realmente e percepcion di siguridad na luga di e acontecimentonan grandi aki.”
Divulgando e expectativanan pa e carnaval di e aña aki, alcaldia di Rio de Janeiro a bisa di spera e participacion di 6 miyon hende na e baile, parada y desfilenan di e scolnan di samba programa na e ciudad. E evento total mester inyecta como R$ 3,5 biyon (mas di 1 biyon dollar) na economia di e municipio.
E ciudad mester ricibi den e periodo aki 1,5 miyon turista, y yega na casi 90% di e grado di ocupacion den sector hotelero.
Marcelo Alves a afirma cu e carnaval di 2018 lo yega na un publico record. Segun e, e evento a logra capta e balor mas halto den patrocinio den historia, cu R$ 38,5 miyon (13 miyon dollar) cu a bin di empresanan manera Ambev, Uber y Dream Factory.


text:
-e pueblo Boneriano tin derecho riba igualdat i libertat politiko
-e pueblo Boneriano tin derecho di dirigi su mes destino
-e pueblo Boneriano tin derecho di mantene su idioma,kustumbernan,norma i balornan,kultura i identidat
-e pueblo Boneriano tin derecho pa wordu goberna i dirigi dor di su mes lidernan i hendenan ku e skohe
-e pueblo Boneriano tin derecho hereda i atkeri pa historia kolonial pa wordu sostene i juda dor di e kolonisador Hulanda den su proseso di emansipashon i empoderashon i kreashon di su mes nashon Boneiru
- e pueblo Boneriano no mag di wordu goberna ni domina di ningĂșn forma dor di Hulanda
-e pueblo Boneriano tin derecho di defende e derechonan aki i asta kontra su mes politikonan i gobernantenan i autoridatnan i por usa tur medio pa rekobra i sigura su libertat
- James Finies, Nos Ke Boneiru Bek


text:
KRALENDIJK – Rijksdienst Caribisch Nederland (RCN) ayera a lansa un campaña di informacion, riba e eleccionnan di Tweede Kamer, cu lo tuma lugar dia 15 di maart próximo na Bonaire, Saba y Sint Eustatius.
E campaña lo core pa 4 siman y tin como tema: ‘Mi voto ta determiná nos futuro’. Lo informá e electorado (votadornan) di e tres islanan cu e eleccion ta tuma lugar y cu decisionnan tumá den Tweede Kamer tin influencia riba e habitantenan di e islanan.
E campaña tin dos fase. Den promé fase e tareanan di Tweede Kamer ta pará central. Ta splica con decisionnan cu Tweede Kamer ta tuma, riba por ehèmpel cuido médico, compensacion pa yiu, financiamento di estudio y e normanan di seguridad na trabou tin consecuencianan directo p’e islanan.
E di dos fase ta cuminsá despues di mas o ménos dos siman y ta informá riba e proceso di votacion mes.
Ta splica cua documento ta necesario pa por vota, unda por vota, orario cu por vota y con ta vota pa medio di un poder di voto.
P’e campaña, RCN ta uza un variedad grandi di material: Poster, spòt pa radio, spòt pa television, anuncionan den corant, foyeto, billboard digital, banner, wèbside di RCN y un página di Facebook.
E gruponan di enfoke di e campaña t’e votadornan na Bonaire, Saba y Sint Eustatius.
Pa alcansá un grupo mas grandi posibel, e campaña ta uza un cantidad amplio di modelo cu ta representá diferente grupo étnico, edad y ámbos sexo.
E modelonan ta dirigí nan mes na Papiamento, Hulandes y Ingles na un manera intenso riba e votadornan. Pa logra ainda mas reconocemento, tambe lo uza modelo cu ta representá hende grandi, hende cu ménos habilidad y e votadornan cu ta bay urna pa promé biaha.
E campaña di RCN no ta duna informacion riba e partidonan político cu ta participá n’e eleccion ni tampoco ta duna informacion riba nan programa electoral.
Habitantenan di Hulanda Caribense por haña e informacion ey, via e partidonan mes. E partidonan tin wèbside cu ta incluí nan programa electoral. 28 Partido lo participá n’e eleccion di Tweede Kamer. Personanan cu tin derecho di voto, por vota riba 17 partido.


text:
Canto di lama
Despues di e obra ‘City store’, publica na 2013, autor Joe Fortin ta debuta cu un compilacion di poema bou titulo ‘Canto di lama’. Joe Fortin a entrega 2 ehemplar na directora di Biblioteca Nacional Aruba, sra. Astrid Britten. City store tabata Joe Fortin su debut den e ramo di ficcion y ta contene 11 storia cortico cu ta mescla diferente realidad cu e mundo di fantasia y soño. Cu ‘Canto di lama’ Joe ta debuta como poeta.
Temanan di su poema ta entre otro, soledad y amistad, melancolia y deseo, soño y inspiracion, a base di autoreflexion, recuerdonan y elementonan di naturalesa. Su inpiracion ta bini for di susesonan di tur dia como tambe e deseo di bay cas bek, regresa Aruba. Joe Fortin tin como 28 aña ta biba na Hulanda. El a bay studia na Hulanda y a sigui su carera ayanan pero e deseo pa bin cas bek un dia, ta keda den su curason.
Joe Fortin a yega di publica algun poema online y e reaccionnan tabata asina positivo y entusiasma cu un dado momento el a dicidi di compila nan y publica un buki di poesia. Un publicacion di 100 pagina. ‘Canto di lama’ ta referi na e echo cu e poeta/autor sa contempla cant’i lama y na mes momento e ta scucha e canto di e lama. Directora di Biblioteca Nacional Aruba a gradici e autor pa su bishita di cortesia y bunita regalo pa e coleccion nacional. Ta recomenda amantenan di poesia na Papiamento pa lesa e obra aki.
J.L. Fortin (Aruba, 1967) a studia Latin American Studies y a gradua den e ramo di literatura na Universiteit Leiden. Actualmente e ta investigando literatura di Aruba skirbi na Papiamento pa su doctorado (Phd).
Lesa mas di Joe Fortin:


text:
WILLEMSTAD – Kámara di Komèrsio su di dos konferensia Curaçao Global Business Point a inisi’a djaluna dia 18 di sèpteber. Tema pa e dos dianan di konferensia ta e importansia di inovashon den hasimentu di negoshi. Pa e konferensia a invitá algun oradó internashonal ku lo elaborá riba ‘Kon Manehá Prosesonan di Inovashon’ i ‘Kon Implementá e ISO nobo – 9001:2015. Tambe lo kubri e aspekto; ‘Kon protehá bo inovashon’. Presidente di Kámara di Komèrsio, sr. Willem ‘Billy’ Jonckheer, a dirigí algun palabra na partisipantenan na e konferensia na inisio di e konferensia .
“Un proseso di inovashon bon manehá por yuda bo negoshi alkansá un bentaha kompetitivo duradero, habri portanan nobo i enfrentá retonan nobo,” Sr. Jonkheer a bisa. “Inovashon den bo modelo di negoshi por hasi bo negoshi kisas e próksimo nombrá den e lista ‘Global 500’. Nos, komo Kámara di Komèrsio tin komo vishon pa Kòrsou sigui desaroyá komo pais ekportadó i e echo ku boso a skohe pa partisipá na e konferensia, pa nos ta muestra ku boso kier hiba boso kompania na un nivel pa kompetí internashonal.”
E moderadónan internashonal invitá pa Kámara di Komèrsio ta; sr. Leo Colomba, di Argentina, Peter Merril di Canada i Paul O’Connor, un Kurasoleño ku base di operashon na Hulanda.


text:
Ora cu ta trata di fiesta di Halloween, Caribbean Palm Village Resort nunca ta perde un oportunidad pa celebra.
E resort a organisa un fiesta di cocktail espantoso pa Halloween e siman aki, celebrando e dia di fiesta dibertido cu un fiesta di disfraz y wega, organisa pa Mislady Fingal, e miembro energetico y creativo di e departamento di actividad.
E bishitantenan a disfruta di e oportunidad pa disfrasa manera Oktoberfest Inge, Thing One y Thing Two di Dr. Suess, un diabel, un pushi, y un cantidad varia di bruha, ademas di e otro disfraznan creativo.
Mislady a organisa un wega di rei, unda participantenan mester a rei e parti di curpa, cual a wordo disfruta masha hopi mes p’e huespednan di e resort.
Portretnan ta mustra e tradicion di e fiesta tan disfruta, durante e Fiesta di Cocktail Semanal di Gerencia, na Caribbean Palm Village Resort.


text:
VIENA, Austria – E accionnan consensua cu ta sostene Rusia cu Arabia Saudita, incluso dianan previo na e extension di recorte petrolero na Viena, “ta permiti stabilisa e mercadonan mundial di hidrocarburo.”
Esey ta loke e presidente di e nacion Euroasiatico, Vladimir Putin, a determina, durante e ricibimento ayera di e minister di defensa Saudita, Mohamed bin Salman.
Venezuela, hunto cu e dos nacionnan aki, a promove desde aña pasa, e buskeda di un mecanismo cu ta permiti e recuperacion di e prijsnan di crudo y stabilisa, den man di e propio productornan di e mercado energetico.
Ya tras di cinco luna di funciona e recorte aproba na 2016, e paisnan petrolero a acorda extende e proceso aki te cu Maart di 2018.
De hecho, Rusia y Venezuela ta lidera e Comite Tecnico di Monitoreo, instancia crea pa e conhunto di nacionnan productor perteneciente na e pacto, pa evalua e crecimento di e iniciativa.
Ta wordo premiva cu pa Juli, su miembronan lo reuni na Moscu di nobo.
Den e encuebntro aki, Putin, hustamente a gradici Arabia Saudita pa e “ideanan y trabao conhunto den loke ta referi e accionnan concerta entre e paisnan di OPEP y e paisnan” pafo di dje, e agencia EFE a skirbi.
Di su parti, minister Salman a indica cu e dos paisnan “a logra sinta base solido pa stabilisa e mercado di crudo y prijsnan.”
“Esey ta brinda nos un oportunidad magnifico pa sigui traha riba un futuro strategico,” el a agrega, cita pa e medio internacional.
Fuente: www.eluniversal.com
Rusia y Arabia Saudita ta fortalece cooperacion
VIENA, Austria – E accionnan consensua cu ta sostene Rusia cu Arabia Saudita, incluso dianan previo na e extension di recorte petrolero na Viena, “ta permiti stabilisa e mercadonan mundial di hidrocarburo.”


text:
ORANJESTAD – Ministerio Publico ta bay pidi prolongacion di detencion di ex minister Paul Croes un biaha mas otro siman den e caso Ibis. esaki ta loke Vocero Ann Angela a confirma na NoticiaCla dialuna. Segun Angela, dia 15 di november proximo e termino di 60 dia encarcelacion ta vence y lo pidi 30 dia extra. Mes momento tin pensa di trata e caso pro forma comienso di december y e caso mes comienso di otro aña. “E tratamento pa verlenging lo tuma lugar prome cu dia 15 (di november)” Angela a finalisa bisando.
E CASO
Tabata dia 12 di september ultimo cu huez comisario a prolonga e detencion di tanto Croes como su chauffeur Aparicio cu 60 dia. Croes a keda deteni dia 21 di augustus di e aña aki riba varios cargo, entre nan; corupcion y contrabanda di hende. Despues a keda prolong’e cada bes y finalmente dia 12 di september el a haya su prolongacion mas largo.
ORANJESTAD – E compania di accountant renombra Ernst & Young (EY) a actual illegal contra ex director di Lotto Endy Croes y acusacionan den e rapport traha contra Croes, no tin base. Asina corte di apelacion a dicta den un sentencia diamars mainta. Abogado di Croes, Anthony Ruiz a splica NoticiaCla cu e ta considera e dia di awe como uno grandi pa su cliente. Sigur si tene na cuenta tur e añanan cu e cliente mester a pasa door acusacionnan sin base. Corte di apelacion a mustra cu e compania a acto illegal, incorecto y cu e acusacionnan contra Croes den e rapport traha, no ta corecto. E sentencia ta uno largo di 23 pagina, unda cu hueznan a tuma nan tempo pa motiva nan argumentacion. E contra partido tin 3 luna pa bay casacion, y Croes ta prepara awor pa cuminsa caso penal contra e compania y tambe uno di daño y perhuicio.
ORANJESTAD – E bancarota di Insel Air Aruba ta keda vigente y creditornan por continua cu e proceso pa recupera nan placa. Awe mainta tabatin un caso pendiente di apelacion cu InselAir Aruba a entama contra e decision di bancarota. Sinembargo, InselAir mes a revoca e caso, cu ta nifica cu e decision anterior di bancarota di e compania ta bira final. Asina abogado pa e partido contrario Dello Gomez di Gomez & Bikker a confirma pa NoticiaCla. InselAir for di e tempo ey tabata for di operacion, mientras cu InselAir International ainda ta operando bou di proteccion di corte.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.


text:
Support Local farming
Nos na White Modern Cuisine ta cuminsando cu un menu nobo dia 28 di Januari, items nan cu ta bai tin riba menu ta : boonchi largo, kala(boonichi pa kala), boonchi wowo preto, komkomber criollo, pampuna, Pinda, pak choy y kiko cu tin available….. Laga nos sa via facebook, e-mail(urfcroes@gmail.com) of via telefon(5933490) si ta interesa..
Attencion na nos Kunukeronan!!!
Nos na White Modern Cuisine ta cuminsando cu un menu nobo dia 28 di Januari, items nan cu ta bai tin riba menu ta : boonchi largo, kala(boonichi pa kala), boonchi wowo preto, komkomber criollo, pampuna, Pinda, pak choy y kiko cu tin available….. Laga nos sa via facebook, e-mail(urfcroes@gmail.com) of via telefon(5933490) si ta interesa..
Duna bo prijs tambe!! nos no ta verwacht nada gratis!!
Support local farming!!
Urvin Croes


text:
“Laga tur locual cu ta sperami ta bunita. Laga tur locual cu mi encontra na caminda ta bunita. Laga tur locual cu ta rondonami ta bunita. Y laga tur locual mi t alaga atrás keda bunita y laga esakinan termina bunita
Cu inmenso tristeza den nos curason pero conforme cu Boluntad di Dios, nos ta participa fayecimento di:
Ramon Santana
Mihor conoci como: “Bobinche”
*25-07-1948 – †25-12-2017
Ex Esposa: Maria Socorro Martinez
Yiu: Manuel Santana, Ambioris Santana, Rosy Santana
Nietonan: Jioscar, Eliandra, Angel, Dylan, Matias
Rumannnan: Laura, Gricelda, Crecencio, Ture
Nuera(o): Claudia Santana, Dana Mahan Jr.
Tur su sobrino y sobrinanan y demas famia na Aruba y Santo Domingo, Ex coleganan Total Cleaning.
Acto di condolencia y despedida ta tuma lugar diabierna 29 di december 2017 na Aurora Funeral Home di 9’or pa 11’or di mainta.
Nos disculpa si den nos tristeza nos por a lubida un of otro famia.
Ta lamenta nos pero nos no por ricibi bishita na cas.


text:
Den tur e cambionan den sociedad
Un cos ta keda consistente
E curason di e mama
Cu ta duna di su mes
Mama, un hende cu por hasi milager
Mamanan ta hende cu hopi fe
Y di esaki mi no tin duda
Ni un momento so
Ora ta toca su yiunan
Un mama lo duna e ultimo gota di su bida
Pa yuda nan
Te hasta a costo di su mes
Tin mamanan cu a hasi cosnan grandi
Inspira pa nan yiunan
Otro mama ta resa
Pa pidi proteccion, salud of guia divino
Ora esey ta lo ultimo cu e por ofrese
Y bo sa un cos?
Ciencia recientemente a discubri
Cu un mucha ta hereda su inteligencia
Di su mama
Mi ta kere cu esaki ta
Pasobra cu un mama ta bira inventivo y creativo
Y sa di hasi milager ora cu un situacion inespera, presenta
Un bunita ehempel ta e e cushina di un mama
Ora su cas ta yen di bishita
Y mama a cushina solamente pa dos
Mama ta bay den frigidaire
Y e ta rende cuminda
Su weja di soppi
Of e weja di boonchi
Esun di e galinja stoba
Direpente ta yega pa tur bishitante come
Aha, e galinja stoba
Y aki mi ta corda mi mama difunto
Y su cas yen di yiu, nieto y bisanietonan
Di bishita pa dia di mama
Combersacion ta bin y combersacion ta bay
Tur ta come, tur ta bebe,
Tur ta yuda hasi cushina limpi ora caba
Famia grandi cu ta topa otro den harmonia
Mientras tanto tempo a cambia
Y ora awo mi wak atras
Mi ta realisa cu cada era tin su tempo
Den tempo
Cada generacion su propio desaroyo
Famia ta crese y ta cambia
Contacto ta bira otro
Y cu cada cabes di un generacion
Cu ta bay sosega
Tempo ta cambia
Bida ta cambia
Custumbernan nobo ta nace
Den tur e cambionan den sociedad
Un cos ta keda consistente
E curason di e mama
Cu ta duna di su mes
Pa ta e miho cu e por ta
Bou di e circumstancianan
Cu bida a brind’e
Felis dia di mama
Pa tur mama
Rond di mundo…
Ingrid Werleman, pa Comprondiendo Bida
Mei 14, 2017
Mi ta imagina mi mes cu si Cristo Hesus para awe den e haltura di mas halto, e ta wak tur e Bondad y tur e Retonan den un mundo confundi…
E soledad di Cristo Hesus den e mundo actual.
Buscando un potret di Cristo Hesus, esun aki a capta mi atencion y curason. Mi ta wak den e wowonan, e mirada cu ta wak leu aya y toch asina cerca di su mes, paden. Mi ta wak e mannan crusa y ta purba pensa cu e mente di Cristo…
Kico Cristo Hesus a pensa ora e tabata su so. Den hoffi di olijfi y e ciudad na su pia. Su so su so cu su Tata Celestial. Sabiendo kico ta E caminda, E dolor, cu como yiu di hende, E lo pasa aden.
Mi ta imagina mi si Cristo Hesus lo ta sinta riba e mesun baranca ey awe y ta wak bek riba e mundo. Mi ta kere cu E, como un Bon Wardador lo ta hopi impreshona cu e cantidad di bunita cosnan cu ta sosode den mundo… e hendenan di Bon Boluntad cu den tur adversidad y dificultad ta keda duna Bida na e Lus di Speransa pa un dia logra un mundo cu pas y hermandad.
Mi ta imagina mi mes cu si Cristo Hesus para den e haltura di mas halto, e ta wak tambe tur e gueranan, e destruccionnan, e bidanan inocente cu ta caba pa via di conflictonan den cua nan no tin arte ni parti. E ta wak e soledad di e hende den un mundo confundi. E ta wak e excesonan, e inhusticianan y e abusonan.
Mi ta imagina mi cu e ta pensa ‘Mi rumannan stima, mi lo kier pidi boso pa den e Dianan Santo aki, traha un tiki tempo, para keto un rato, sera bo wowo, bay paden y sinta un rato banda di mi riba e baranca den e hoffi di olijfi. Crusa bo mannan, sera bo wowonan, bay paden y hasi contacto cu bo curason y scucha mi curason. E ta pidi bo, pa nos hunto rescata e Birtudnan di Bida, aplica nan den bo bida di tur dia. Laga nan ta bo guia. Ban re-establese e Paraiso cu un dia mi Tata a brinda boso. Den nomber di tur e criaturanan cu ta cana rond, buscando nan felicidad den un mundo, bastante confundi….’
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Tin asina hopi cos pa nos ta agradecido y toch nos ta lubida hopi biaha den nos rush di bida.
Tin ora ta bunita pa nos djis hasi algo espontaneo. Los di tur ritual y tur reglanan di bida, hasi algo cu ta sali di bo curason. Awe mi a topa e potret aki riba Facebook y ela capta mi atencion. Pakico no, djis sende un bela awe. Dedic’e na e prome hende of causa cu bin den bo mente. E por ta algo leuk, manera ‘danki pa un famia cu a gradua of a bay over’. ‘Danki pa tin hendenan rond cu ta stima mi’, ‘Danki pa mi pan di cada dia’, ‘Danki pa e alegria den mi bida’. Of tambe pa sosten di un hende cu tin mester of pa bo mes. Of pa recorda cu un hende cu no ta cu bo mas. Of pa bo pais Aruba. Pa inspiracion.
Bo a mira den un rato cu tin asina hopi motibo pa sende un bela!
Abo ta sende un bela awe?
Of awe y majan y otro majan… Tin asina hopi cos pa nos ta agradecido y toch nos ta lubida hopi biaha den nos rush di bida. Keda keto un rato. Stttt. Scucha e bos di bo curason.
No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
E futuro den bo man!
Tur dia mester ta ‘Dia di Mama Tera’, pasobra ta un planeta so nos tin te awo. Ora mi dal un niester duro na Aruba e por afecta e halanan di barbuleta cu ta saliendo di su cocoon? Ken sa con entreconecta bo ta cu net e barbuleta ey!
Importante den e reto pa laga un mundo atras unda nos yiunan y nan yiunan por tin un bon calidad di bida ta den nos man. Loke bo ta hasi of laga di hasi ta afecta bida den tur forma, grandi of chikito. No pensa si mi ta tira e cup di plastic ey den lama no ta hasi nada, ta un so e ta. Imagina bo cuanto hende ta pensa mescos cu bo!
Awe 2 link riba e website fabuloso cu asina tanto projecto creativo, www.pinterest.com
Gosa trahando den tera awe cu bo yiunan, susha bo man y sinti e tera, lab’e bek y traha cos leuk cu bo famia. Felis dia di…TERA!
“Ora bo ta contento pa ta simplemente bo mes y no compara bo, ni competi cu otro hende, tur hende lo respeta bo.” ~ Lao Tzu.
Ki pensamento mas bunita riba bida. Ta bon pa busca nos forma pa duna contenido personal na e pensamento Lao Tzu den nos bida. Asina nos por drenta un anja nobo trahando cu loke ta motiva nos di paden.
“Ora bo ta contento pa ta simplemente bo mes y no compara bo, ni competi cu otro hende, tur hende lo respeta bo.” ~ Lao Tzu.
Ki pensamento mas bunita riba bida. Mi a top’e riba un pagina di Facebook di un amiga y a copi’e. Ki bunita ta pa disfruta di bida den e forma cu e ta manifesta su mes. Cada un di nos ta hasi esaki na su propio manera. Y esaki ta oke. Finalmente cada un di nos ta e personahe principal den su propio bida. Nos cada un ta perlanan cu ta cana riba planeta Tera y nos por complementa otro y asina hasi algo bunita di bida. Lo ta balioso si nos por realisa esaki mas tanto.
Ta bon pa busca nos forma pa duna contenido personal na e pensamento Lao Tzu den nos bida. Asina nos por drenta un anja nobo trahando cu loke ta motiva nos di paden.
Bo por sinti bo mes bon di ta exactamente e hende cu bo kier ta, sin cu bo mester competi of compara bo mes cu otro hende. Sin cu bo mester ataca otro hende.
Hasi cosnan y projectonan cu bo ta kere aden. Ora nos wak bek, hopi biaha esakinan ta e periodo y projectonan mas leuk di nos bida. Corda cu nos tur ta perlanan cu ta cana rond riba planeta Tera. Cu e meta uni pa laga atras un mundo mas felis cu nos a haja.
Y pa caba un otro pensamento. Esaki ta di Rumi, un di mi escritornan favorito.
…Si e lus ta den bo curason… e lo haja su caminda pa cas ~ Rumi
Tin asina tanto expertisio y sabiduria di nos mesun hendenan a sali afo den e ultimo dianan. Di con nos no por forma un think tank nacional y busca e miho alternativa for di e punto di bista di loke ta miho pa Aruba, pa medio ambiente y pa cada un di nos famianan… No a bira tempo pa nos cuminsa respeta otro un poco mas den cada un su posicion y opinion, teniendo Aruba como meta principal?
Pa Es cu ta kere den Dios, ningun explicacion ta necesario. Pa esnan cu no ta kere den Dios, ningun explicacion ta posible.
Autor: Desconoci (kizas ta Dios mes)
Mi ta marca bo number pa yamabo paso mi sa cu tur ora bo ta contesta pa scucha mi palabra. Bo number ta facil pa corda como cu mi ta yamabo tur dia, si no ta pa agradeci, ta pa yamabo danki, pidibo conseho of pidi forsa pa otro. E unico yamada cu mi tin hasi ta cu mi man y mi bos. For di mi frenta na mi pecho y schouder pa schouder: “Na nomber di Tata di Yui y di Spirito Santo, Amen. Y bo sa ken mi ta haya na linea pa conte tur cos …? Continue reading “Dios”
Parti 2 di e Storia di Al Figaroa…Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan.
Un contibucion di Al Figaroa
Aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?
Ta siglo 11 y e anja ta 12, dia cu Francisco di Bernardone trankilamente den oracion ta cana drenta un pueblo cu ta tur trastorna. Segun e ta pasa cana entrenan y ta tende nan storia, Francisco a bin compronde cu ta trata aki di un wolf cu ta baha for di sero anochi y atacanan y ta come nan carnenan. Continue reading “Dia di tur criatura y Fransisco”


text:
Durante e di tres aña di estudio na Instituto Pedagogico Arubano (IPA) e studiantenan ta participa n’e programa Perspectiva Mundial.
E programa aki ta brinda e studiantenan e oportunidad pa profundisa nan mes den e aspectonan di e profesion di maestro den exterior.
E tema di e programa Perspectiva Mundial p’e aña academico aki ta: Sustainable Lifestyle; un condicion pa un estilo di bida sano y balansa pa nos mes y pa comunidad di Aruba.
E programa aki ta pone mas enfasis riba e integracion di e concepto Desaroyo Sostenibel den dunamento di les na scol.
E ta prepara studiante pa aporta na un futuro duradero y ta ofrece nan conocemento y habilidad. Alabes e ta forma nan manera di pensa uzando diferente tema den klas.
E studiantenan di estudio di Movecion y Salud a scoge e aña aki pa un pasantia na Merca (Boston) y Spaña (Barcelona).
E studiantenan lo profundisa nan mes den e aspectonan di educacion fisico, salubridad y deporte, den e pais cu nan ta bishita.
Como preparacion p’e pasantia internacional e studiantenan a participa na diferente tayer, charla y excursion. Un ehempel ta Scol Saludabel cu a duna un tayer tocante e concepto di scol saludabel y den ki forma e studiantenan por aplica e concepto den nan scol di practica.
Otro ehempel ta un tayer di IBISA. Durante e tayer aki a elabora riba e topico deporte escolar y deporte recreativo na Aruba.
E studiantenan mester a busca forma y idea cu por uza pa mehora deporte escolar den futuro. Tambe e studiantenan a haya les di comunicacion den movecion y salud di manera cu nan por traha riba teambuilding y teamwork.
Alabes nan a haya charla di PR marketing di actividad fisico pa Aruba.
E team di Movecion y Salud hunto cu Springfield College, Shape America, Universidad di Barcelona y YMCA Barcelona a logra sera acuerdo pa prepara un programa intensivo dirigi riba promocion di actividad fisico, trabao comunitario, salubridad y deporte.
Durante nan pasantia e studiantenan lo haci nan investigacion a base di e tareanan ricibi for di IPA, excursion na diferente instituto y tayer n’e universidadnan y haci entrevista cu persona renombra den ramo di educacion fisico, deporte y salubridad.
Naturalmente e studiantenan lo bishita diferente scol p’asina nan mira con ta duna forma na educacion fisico, deporte y salubridad den enseñansa.
Despues di nan regreso, e studiantenan lo haci investigacion na nan scol di practica aki na Aruba. Nan lo haci comparacion entre e dos paisnan y presenta e resultadonan den luna di april na henter e comunidad di Aruba, specialmente n’esnan den enseñansa.
Un palabra di gradicimento ta bay na tur persona of instancia cu tambe a contribui di un manera of otro na e biahe di e studiantenan.
Alabes IPA ta gradici e famia di e studiantenan pa nan sosten. IPA ta desea e studiantenan hopi exito den Perspectiva Mundial y despues den nan pasantia.


text:
Diadomingo 12 di maart 7’or di anochi amantenan di bon musica lo tin e oportunidad di scucha e popular pianista Curazoleño Randal Corsen na Cas di Cultura acompaña pa su paisanonan Eric Calmes, tocado di guitara baho y Pernell Saturnino, percusionista.
Randal Corsen Trio lo toca musica di Jacobo Palm, Rudy Plaate, Jacobo Conrad, Padu Lampe, Rufo Wever y di Randal Corsen mes. Bin prepara pa goza un bom!
Carchi ta obtenibel na Plaza Bookshop, De Wit & van Dorp Bookstores y prome cu e concierto, na Cas di Cultura. Carchi pa miembronan di Kunstkring y pa mucha lo ta disponibel na porta e anochi di e concierto. No perde e chens aki pa scucha nos musica Arubiano y Antiano.
Randal Corsen: Despues di gradua cum laude for di Brabants Conservatorium na 1995, Randal Corsen a cuminsa actua regularmente den e Latin/Jazzband Bye-Ya y como “sideman” di Izaline Calister.
Na 2003 el a publica su prome CD, Evolushon, un album di jazz cu ta mustra influencia fuerte di musica Antiano y di otro islanan di Caribe. Cu e CD aki, Randall a gana e un Edison Music Award.
Na 2005 Randall a saca un CD clasico cu ta contene varios cantica di su tatarabuelo Joseph Sickman Corsen (1853-1911) un compositor y escritor.
Na 2013 Corsen a saca e album Symbiosis di musica jazz cu tambe ta mustra influencia di elementonan Antiano, clasico y otro ritmonan.
Riba iniciativa di e mezzosoprano Curazoleño Tania Kross, Randal Corsen a scirbi e opera Katibu di Shon basa riba e libreto di Carel de Haseth, otro Curazoleño. Ademas di ta activo como pianista y compositor, Corsen, nací na Corsou 1972, ta duna les na conservatorionan di Amsterdam y Utrecht.
Eric Calmes ta un tocado di guitara baho nací na Corsou (1955), kende a haci un nomber pa su mes na Hulanda caminda el a toca varios biaha n’e North Sea Jazz Festival, cu diferente musico di jazz y cu musiconan di America Latino.
Na añanan ’70 Calmes a cuminsa su carera musical den mundo di salsa y el a sigi den jazz. Cu su propio grupo Zamanakitoki Calmes a desroya un fusion di ritmonan Caribense cu jazz y el a profundiza su mes den su ideanan musical inovativo y unico .
Eric Calmes a studia na Academia Musical Sweelinck na Amsterdam, y el a duna les pa añanan largo na Conservatorio di Rotterdam. Ademas di toca su guitarra baho, Eric ta compone y ta haci areglo pa diferente orkesta y cantante. El a coopera cu produccion y grabacion di mas di 100 CD’s..
Pernell Saturnino ta un percusionista naci na Corsou (1962) cu musica di tambu den su venanan. Su wela, su sobretio y su sobretia tabata entre esnan cu a origina y desaroya e ritmo cu nos conoce awe como “tambu”.
Su omo cu tabatin un grupo folklorico masha conoci na Corsou a hiba Pernell bay toca “wiri” tempo e tabatin apenas 8 aña.
E siguiente luna mes Pernell a siña toca tur drum, e tambora Venezolano, conga, drum tambu, chapi y timbal. Pernell su musica ta mustra influencia di musica di Mongo Santamaria, Tito Puente, Miles Davis y Chick Corea, entre otro.
Na edad di 19 aña Pernell a tuma les di e percusionista Mexicano José “Pepito” Reyes n’e Instituto di Musica na Corsou, mientras e tabata toca pa un banda di un hotel local cu tabata presenta shows internacional.
Asina Pernell a absorba ritmonan di Brazil, Cuba, Republica Dominicano, Puerto Rico y di Trinidad. Na 1988 Pernell a drenta Berklee College of Music na Boston caminda el a studia cu maestronan manera Giovanni Hidalgo y Jesus Alfonso.
Na Berklee el a sera conoci cu musica di Tony Williams, Mino Cinelu, y Miguel “Angá” Diaz. El a haya oportunidad tambe pa toca y actua cu Gilberto Gil, Rebecca Paris y cu su mentor y amigo Danilo Perez.
Despues di gradua di Berklee, Pernell a toca cu Paquito D’Rivera y otro orkestanan famoso. El a participa e.o. den e United Nations Orchestra, e grupo Calle 54, e orkesta WDR, y e Caribbean Jazz Festival.
Pernell a colabora cu hopi otro artista, entre nan, nada menos cu Wynton Marsalis, Chick Correa’s Electrik Band, Izaline Calister y otronan di fama internacional. Su colaboracion cu Randal Corsen ta bay bek varios aña.


text:
Aruba Softball Bond ta recorda tur su atletanan cu training di pre seleccion tanto femenino como masculino lo continua awe diahuebs. Despues di a tuma algun dia off en conexion cu dianan di fiesta training lo re-anuda tur cu tin awe diahuebs, 20 di april.
Pa pre seleccion masculino esaki lo inicia 7:15pm na veld di Flatstone na Sta. Cruz, mientras pa e seccion femenino esaki lo inicia 7:00pm na veldnan na Pos Chikito.
Aruba tin dos compromiso grandi p’asina trata na clasifica pa drenta Juegos Centro Americano y Del Caribe respectivamente augustus femenino y september masculino na Republica Dominicana.
Alaves desde 1 pa 6 di juni lo bay t’ey na Aruba pre seleccion femenino di Corsou hunto cu College USA unda lo hunga un driekamp p’asina nos pre seleccion haya bastante wega.
Dia 28 di juni pa 2 di juli durante Champ of the Champs otro ekipo femenino di Corsou y uno di Republica Dominicana lo tey pa bolbe hunga un driekamp. Pa e seccion masculino igual lo bay tin basta wega di fogeo.
- o. e siman aki caba lo bin un pitcher estelar di seleccion di Venezuela pa lansa contra nos pre seleccion den e plan preparativo. Pues atletanan ban sigui traha mas duro cu nos por p’asina por representa Aruba dignamente tratando na clasifica pa Juegos Centro Americano y Del Caribe.


text:
Pastoor Hendrikstraat – Diasabra anochi un di dos atraco ta tuma luga pa e dia. Tawata den careda di 8:45 cu patruya di San Nicolas a bay un luga di loteria, yama Lucky Shag One Lottery.
Vocero suplente di cuerpo policial señora Liliana Rasmijn a duna e siguiente relato:
“Den careda di 20:45 central di polis ta haya un jamada cu un atraco a tuma luga. Y loke whatsapp Dinamico a compronde, e atraco a tuma luga na Lucky Shag One and All Lottery na Pastorhendrikstraat San nicolaas. Na jegada di patrouille e sra ta conta cu un rato prome un homber a drenta na e luga di loteria cu cara full tapa y cu un machete den man y a atrake. E homber a bai cu alf 68,- y un cellular. E homber a bai na pia direcion zuid. Atraco team a jega na e sitio hunto cu slachtofferhulp. Ken cu por a wak algo jama tiplijn di polis 11141”.


text:
ORANJESTAD – Ekipo di Boston Red Sox a manda busca Marco Hernandez di Paw Sox pa asina reemplasa Xander Bogaerts te cu...
ORANJESTAD – Ayera ekipo di Florida Fire Frogs Baseball den cual e Arubano Ray-Patrick Didder ta forma parti di dje a tene nan...
ORANJESTAD – Porfin Gobierno di Aruba por medio di Ministerio di Deporte a cuminsa aporta na un miho desaroyo deportivo pa nos...
ORANJESTAD – Ayera a duna inicio na locual ta Opening Day 2017 pa e ekipo di Boston Red Sox unda cu e...
ORANJESTAD – POWERADE Play Off Final AA a continua cu partido number 2 di e best out of 7 riba diadomingo atardi...
ORANJESTAD – Tur cos ta cla pa e FINAL di Campeonato Double A cuminsa awe diabierna, 31 maart pa 7:45 PM entre RED...
ORANJESTAD – Diabierna awor e gran final di nos baseball AA ta bay cuminza caminda cu Red Machine lo bay enfrenta e...
ORANJESTAD – Marlboro Sport Club ta un associacon di deporte funda 10 di april 1959. E associacion tin como meta pa promove...
ORANJESTAD – Amateur Baseball Bond Aruba su AA klasse ta e liga di mas halto di nos baseball local y caminda tur...
ORANJESTAD – ATCO Concrete Indians ta pasa pa e gran final despues cu nan a gana Brazil Ceres den extra inning cu score...


text:
Nos titularnan di Notisia Bon FM (16 januari 2018)
Frakshon di MPB ta hasi pregunta tokante TCB i oumento di tarifa di koriente.
Minister di hustisia i seguridat tabata di bishita na Boneiru.
Gezaghebber Rijna ta kontentu ku sosten di e ministerio di hustisia pa kombati kriminalidat.
BON DOET 2018 ta tuma luga dia 9 i 10 di mart.
Sentro pa Hubentut i Famia ta bai kuminsa ku su kursonan pa 2018.
Nos titularnan di Notisia Bon FM (15 januari 2018)
Desishon di wes ta habri kaminda pa kita outo for di ponedonan di fever.
Segun dipuatdo Kroon, gobiernu ta fasilita produkshon di fruta i berdura organiko.
Hospice Kas Flamboyan a habri i ta kla pa risibi e prome kliente.
Ounke ku un budget limita, TCB ta sigui ku su aktividatnan den 2018.
MPB ta sigui boga pa bon gobernashon i stabilidat politiko.
Nos titularnan di Notisia Bon FM (13 januari 2018)
Tanten ku no firma e konsepto di akuerdo ku a yega na dje ayera, lo no kita e medidanan di Venezuela kontra islanan ABC.
Segun prome minister Rutte, ta bsukando un solushon pa e problema pa e frontera por habri bek mas pronto ku ta posibel.
Homber ta risibi kastigu di prison pa ponementu di fever, komo parti di aktuashon mas severo di OM kontra fever.
Seun diputado James Kroon, ta tratando na yega na un solushon rapido pa minimalisa e oumento di tarifa di awa i koriente,
Telbo ta sigui desaroya den e bario di Rincon.
Nos titularnan di Notisia Bon FM (12 januari 2018)
Fiskal tabatin diferente faktor pa a tene kuenta kune prome ku a yega na e demanda di 22 aña di prison di Raysley Sambo.
Komo suidadano nos kada un mester karga nos reponsabilidat, segun gezaghebber Rijna.
A haña un kurpa sin bida mas awe na Korsou den kaso di venezolanonan ku a noufraga.
Miniter di hustisia i siguridat Grapperhaus ta bishita Boneiru otro siman.
ZVK a yega na areglonan pa garantisa transporte aereo efisiente pa su aseguradonan.
Nos titularnan di Notisia Bon FM (11 januari 2018)
Tin sufisiente raport traha, awor mester pone kosnan kana, segun sekretario di estado Knops.
Sekretario di estado Knops ta un persona ku bo por konta kune, segun Elvis Tjin Asjoe.
TCB a premia Harper's Bazaar i Duikersgids durante bolsa di fakansi na Hulanda.
Echo ta palanta 800 palu djasabra awor.
Ayera a instala kandidatonan pa reina, prins i pancho.
Nos titularnan di Notisia Bon FM (10 januari 2018)
Prome ku zomer lo por mira resultado di e koperashon entre gobiernunan di Boneiru i di Hulanda.
Gezaghebber Rijna ta haña ku mester hasi bon uso di e atenshon di sekretario di estado pa por mehora e kalidat di bida na Boneiru.
Boneiru mes mester tuma inisiativa pa drecha kamindanan.
Dentro di poko por kuminsa paga impuesto di vehikulo di motor pa 2018.
Un forma pa gobiernu di Boneiru yega na mas entrada via impuesto ta pa vastgoedbelasting keda pa gobiernu lokal, segun Clark Abraham.


text:
Diamars anochi un “operativo” tabata tumando luga, caminda cu departamentonan special lo tabata tras di un pick up Nissan.
Despues di a sigui e auto pa algun minuut, patruya di Playa hunto cu algun patruya mas ta haya e auto aki den Drive Thru di Burger King Paradera.
Agentenan a acerca e auto y obliga e chauffeur pa paga e auto y pone e yabi ariba e dak. Polis a baha e chauffeur y a pon’e contra muraya pa basta rato.
Despues di algun rato, un agente a informa e chauffeur cu su auto a keda confisca, cu tabata transportando un container cu loke tabata parse gasolin.
Agentenan na un bon manera, a splica e chauffeur cu e mester bay warda cu nan caminda cu na warda di Santa Cruz e lo mester bay duna un declaracion.
Afpakteam
Ariba diaranson, Ministerio Publico a manda un comunicado relaciona cu e autonan y boto cu a wordo kita dor di afpakteam y den nan e pick up aki ta aparece.
Esaki ta nifica cu loke a presencia den e Drive Thru di Burger King, tabata momento cu autoridad a confisca un Nissan pick up cu ta meti den contrabando di gasolin.
No ta conoci si e chauffeur a keda deteni na warda.


text:
Ministerio di Enseñansa hunto cu Embahada di Canada a organisa e EduCanada Fair 2017, unda cu a yama bon-bini na 6 institucion na nivel di College y Universidad di Canada.
Studiantenan a haya e oportunidad di ricibi diferente informacion pa por sigui cu nan estudio na Canada. Tur presente tabata entusiasma pa ricibi informacion di e scolnan di Canada, pero tambe di esnan local.
E scolnan di Canada presente tabata Centennial College, Niagara College Canada, Carleton University, Bishop’s University, Seneca College y Humber College, banda di esaki tabatin presencia di Universidad di Aruba, EPI, IPA, International School of Aruba cu su programa di GED y Rietveld Academy.
Esaki tabata e prome EduCanada Fair organisa, unda cu studiantenan a ricibi informacion necesario riba tur opcion cu tin pa studiantenan.
Centennial College a splica cu nan tin e cantidad mas grandi di studiante internacional, asina Greg Long, Recruitment Manager International Digital Engagement di Centennial College a duna di conoce.
E scol aki a participa den e feria hunto cu Ministernan di Educacion di Aruba y Corsou, pero tambe cu e Embahada di Canada. Nan a bishita diferente scol di Aruba, unda cu a papia cu studiantenan riba nan meta y con e sistema educativo di Canada por sostene nan.
Tambe e oportunidadnan di studia y traha na Canada.
Greg Long ta spera cu por yega n’e oportunidad di sigui crea partnership cu Ministerio di Enseñansa y pa duna bon bini na studiantenan di Aruba pa studia y biba na Canada.
Gina Adonis ta un mayor cu a presenta n’e EduCanada Fair 2017 y tabata contento di a ricibi diferente informacion di e scolnan na Canada, cual ta hopi bon. El a presenta eynan pa haya informacion di Embahada di Canada y e informacionnan duna ta hopi cla.
E studiante Jurgen Cardoze a termina Ibero School y tambe a busca informacionnan di e scolnan di Canada.
Durante su bishita n’e EduCanada Fair el a keda interesa den algun scol, specialmente cu su interes den programa di computer y analisacion.
Marisa Tromp di IPA a participa den e feria di EduCanada, unda cu hopi studiante tabata entusiasma pa tabata presente n’e feria. IPA tabata hopi contento di e atencion cu nan a ricibi durante e feria pa cu e enseñansa di docente.
Docente y decano di Colegio EPI Unit Economia, Juliette Bomba-Hoftijzer, a haya cu e feria tabata uno hopi interesante. Esaki no tabata solamente pe studiantenan di EPI, pero tambe esnan di MAVO, EPB.
E motibo cu EPI tabata presente, tabata pasobra nan t’e prome paso prome cu por bay Canada. Studiantenan a pasa cerca nan p’asina haya informacion pa nan siguiente estudio.
Dan Seneker, Director, Enrolmente Management di Bishop’s Univerity, a splica cu e no a anticipa di mira asina hopi studiante n’e feria. E interes pa Canada ta hopi y esey ta algo fantastico.
Studiantenan tabata busca informacion di Bishop’s University, cual ta un di e scolnan mas chikito di Canada. Pe motibo aki nan ta enfoca riba famia y comunidad.
Departamento di Enseñansa tambe tabata presente n’e feria, unda cu nan a brinda tur e studiantenan informacion primordialmente di Merca y Canada, pero tambe otro opcionnan financiero.
Celina Oduber di Studiefaciliteiten di Departamento di Enseñansa, a indica cu a duna informacion riba e MoU firma pa Minister di Enseñansa, pero tambe a duna informacion riba e becanan.
Brian Franken a studia na Niagara College Canada hopi aña pasa y ta haya cu e organisacion di e feria aki tabata uno bon.
N’e booth di Niagara College hopi studiante a busca informacion pa sa precies ki direccion nan ta bay sigui.
Anna Plugatyr ta di Carleton University y t’e International Admissions and Recruitment Officer.
Prome cu e feria, el a haya chens di conoce algun studiante y duna informacion di e universidad. N’e feria el a sigui haci esaki, unda cu studiantenan tabatin interes den e universidad y tabata haci preguntanan bon. N’e universidad aki, nan ta ofrece mas di 20 programa cu studiantenan por scoge y gradua.
Reema Patel di Humer College tabata contento di por a participa den e prome EduCanada Fair 2017, cual e tabata entusiasma na esaki.
“E interes cu mi ta mira di e studiantenan y e populacion riba e destinacion di Canada no solamente pa educacion, pero tambe pa trabou y asina bin cu e habilidadnan bek pa Aruba”, asina el a indica.


text:
Oranjestad - Sievinger Y Dowers Ta Bandona Sala di Parlamento. Diabierna mainta tabata tin huramentacion di parlamentarionan nobo y entre esnan di AVP tabata tin tambe Benny Sievinger y Arthur Dowers.
E huramentacion a tuma lugar dilanti Gobernador di Aruba Alfonso Boekhoudt. Na final di e ceremonia e parlamentarionan mester a brinda cu Gobernador pero na e momento ey Benny Sievinger y Arthur Dowers a kibra e protocol y a bandona sala pa asina keda sin brinda cu Gobernador.
AVP ta conosi di tin problema cu Gobernador, desde e nombracion di Gobernador nobo. Pero un actitud asina infantil si no tabata di spera, den cual Benny Sievinger y Arthur Dowers ta sigi busca confrontacion cu Gobernador.
Benny Sievinger a bai sin bolbe bek pa e reunion di diabierna merdia pa eleccion di presidente di parlamento. Cu esaki AVP ta demostra inmadurez y falta di respet. Un berguensa real! i Parlamento